text:
प्रधान समदिया
पटना । कारोबार शुरु करबा लेल बिहार देश क सर्वश्रेष्ठ राज्य बनि गेल अछि। ईज ऑफ डूइंग बिजनेस क सूची मे बिहार कए नंबर वन स्थान भेटल अछि। पिछला साल क अंतिम रैंकिंग मे बिहार 21म स्थान पर छल। एखन ओ 8.53 स्कोर क संग शीर्ष पर अछि।
औद्योगिक नीति एवं संवर्धंन विभाग (डीआईपीपी) क एहि सूची मे तेलंगाना दोसर आ झारखंड तेसर स्थान पर अछि। टॉप 5 मे शामिल अन्य राज्य अछि मध्य प्रदेश आ कर्नाटक। पिछला साल पहिल स्थान पर रहल गुजरात छठम नंबर पर आबि टॉप 5 स बाहर भ गेल अछि।
डीआईपीपी बिजनेस रिफॉम्र्स आ एक्शन प्लान क आधार पर इ सूची बनेलक अछि। एखन धरि 16टा राज्य अपन सुधार क जानकारी देलक अछि। जाहि मे बिहार सबस बेसी 29टा डेग उठेलक अछि। पिछला साल 91 मानक क आधार पर रैंकिंग भेल छल, एहि साल 340 मानक राखल गेल अछि।
डिपार्टमेंट ऑफ इंडस्ट्रियल पॉलिसी एंड प्रोमोशन मे बिहार कए पहिल स्थान भेटब बिहार क आर्थिक विकास क एकटा पैघ उपलब्धि थीक। पिछला एक साल मे नीतीश सरकार कुल 29टा प्रशासनिक सुधार क बिहार मे व्यापार करब सबस सुभितगर बना देलक अछि।
वल्र्ड बैंक क एकटा अधिकारी क कह अछि जे हम रैकिंग जारी करबा मे कनि समय लैत छी, किया कि हम सुनिश्चित करै चाहैत छी जे राज्य जे डेग उठेबाक दावा केलक अछि ओ केतबा प्रभावर भेल। वर्ल्ड बैंक क रैंकिंग कए राज्य सब बहुत गंभीरता स लैत अछि। डीआईपीपी आ विश्व बैंक जुलाई मे फाइनल रैंकिंग तैयार करत।


c: text/html

text:
मुंगेर। सरकार एक दिश नारा दैत अछि "बेटी बढ़ाओ - बेटी बचाओ ", ओतैह दोसर दिश समाज के रवैया उदाशीन के संग संग लाचार सेहो बनल अछि। ताजा घटना में एकटा बेटी चिचियाइत रहली, लेकिन कियो बचाब के लेल नै आएल। एही दौरान अपराधि ओहि लड़की के पकैड़ ओकर हाथ काटी देलक आओर घटना स्थल स फरार भ गेल। लड़की के गंभीर हालत में अस्पताल में भर्ती कराओल गेल अछि। मुंगेर के जमालपुर में घटल एही घटना सs पूरा इलाका में दहशतक' माहौल अछि। नितीश सरकार में अपराधी बेलगाम
सूचना के अनुसार जमालपुरक' निवासी पूजा कुमारी पुलिस भर्तीक' रिटेन टेस्ट के क्वालीफाई केएलाक' बाद फिजिकल टेस्टक' तैयारी करैत छली। जाहिके लेल हरेक दिनक' भाँति आई जमालपुर आरपीएफ बैरक में दउरा जाइत छली। सोम दिन भोरे दउरा जाइत काल ईस्ट कॉलोनी थाना क्षेत्र में ई घटना सरेआम भेल।
घटना के संबंध में कहल जा रहल अछि कि घात लगाक' अपराधि धारदार हथियार सs दाहिना हाथक' कलाई काटी देलक। एही दौरान ओ छुटबाक लेल छटपटाइत रहली , अपना आप के बचेबाक लेल आवाज सेहो लागेली।लेकिन, अपराधि के भय सs कियो बचाब के लेल सामने नहीं आयल।
घटना के बाद अपराधी आराम सs हथियार लहराबैत चली गेल। एहिके के बाद पहुंचल पुलिस घायल के जमालपुर रेलवे अस्पताल में भर्ती करौलक। पीडि़त युवती के पिता के अनुसार हुनका केकरो सs दुश्मनी के कोनो जानकारी नै अछि। पुलिस घटना के अनुसंधान में जुटल गेल अछि।

robotstxt: allowed

filter: keep


text:
आध्यात्मिक चिन्तन
सर्वभूतहिते रताः: श्रीजयदयाल जी गोयन्दका
भगवत्प्राप्तिक अनेक मार्ग अछि, ‘सर्वभूतहित’ सब मे होएछ। भगवान् प्राणिमात्रमे स्थित छथि, अतएव कोनो प्राणीक हित करब और ओकरा सुख पहुँचायब भगवान् केर पैघ सेवा थीक। प्राणिजगत् मे जतय जाहि वस्तुक अभाव अछि, ओतय भगवान् ओहि वस्तुक द्वारा अपन पूजा चाहैत छथि और ओहि पूजा मे केवल भगवत्प्राप्तिक अतिरिक्त आन कोनो कामना नहि रहत तऽ ओहि निःस्वार्थ सेवा सँ आत्माक उद्धार या भगवत्प्राप्ति अनायासे भ जाएत छैक।
श्रीतुलसीदासजी कहलैन अछि –
परहित बस जिन्ह के मन माहीं । तिन्ह कहुँ जग दुर्लभ कछु नाहीं ॥
‘जेकर हृदय मे दोसरक हित बसैत अछि, ओकरा लेल जगत् मे किछो दुर्लभ नहि अछि।’
स्कन्दपुराण मे कहल गेल अछि –
परोपकारणं येषां जागर्ति हृदये सताम्।
नश्यन्ति विपदस्तेषां सम्पदः स्युः पदे पदे॥
तीर्थस्नानैर्न सा शुद्धिर्बहुदानैर्न तत् फलम्।
तपोभिरुग्रैस्तन्नाप्यमुपकृत्या यदाप्यते॥काशी. ६/४-५॥
‘जाहि सज्जन केर हृदय मे परोपकारक भावना जाग्रत् रहैत अछि, ओकर समस्त आपदा नष्ट भ जाएछ और ओकरा पद-पदपर सम्पदादि प्राप्त होएत रहैत अछि। नहि त अनेक तीर्थ मे स्नान केला सँ ओहेन पवित्रता भेटैत अछि आर नहिये प्रचुर दान तथा उग्र तपस्ये सँ कथमपि ओहेन फल प्राप्त होएत अछि, जेना कि दोसराक उपकार केला सँ होएत अछि।’
अन्य वस्तु केर तऽ बाते कि करब, निष्कामभाव सँ परोपकार करनिहार त परमात्माक प्राप्ति सेहो कय लैत अछि। श्रीमद्भगवद्गीताक पाँचम अध्यायक २५म श्लोक मे भगवान् स्वयं कहलनि अछि –
लभन्ते ब्रह्मनिर्वाणमृषयः क्षीणकल्मषाः।
छिन्नद्वैधा यतात्मानः सर्वभूतहितेरताः॥
‘जेकर सब पाप नष्ट भ गेल अछि, जेकर सब संशय ज्ञानक द्वारा निवृत्त भ गेल अछि, जे सम्पूर्ण प्राणीक हित मे रत अछि और जेकर वश मे कयल गेल मन निश्चलभाव सँ परमात्मा मे स्थित अछि, ओ ब्रह्मवेत्ता पुरुष शान्त ब्रह्म केँ प्राप्त होएत अछि।’
एहि सँ ई सिद्ध होएत छैक जे उपर्युक्त लक्षण सँ युक्त पापरहित ऋषिजन समस्त भूतक हित मे रत रहबाक प्रभाव सँ निर्वाणब्रह्म केँ प्राप्त भऽ जाएत छथि। ताहि हेतु मनुष्य लेल उचित अछि जे स्वार्थक सर्वथा परित्याग कय केँ अपन तन, मन, धन सँ दुःखी, अनाथ और आतुर प्राणी सबहक सेवा करय; अर्थात् अपन तन, मन, धन केँ अभावग्रस्त दुःखी प्राणी केर दुःखनाश और हित-साधन मे मात्र लगा दियय। जाहि महानुभावक ई उद्देश्य अछि जे हमर जीवन और सर्वस्व दीन-दुःखी, अनाथ-आतुरक लेल टा होयत, हुनक जीवन धन्य अछि। एहि विषयपर एक सुन्दर कहानी अछि।
एकटा उच्चकोटिक विरक्त ज्ञानी महात्मा छलाह। हुनका मे गीताक उपर्युक्त श्लोकक सब लक्षण वर्तमान छल। ओहि समदर्शी महात्माक सत्सङ्ग मे बड़-सँ-बड़ राजा-महाराजा सँ लैत गरीबो-सँ-गरीब मनुष्यतक अवस्से आयल करैत छल। महात्माजी एनिहार सत्सङ्गी केँ एहि श्लोकक आधारपर उपदेश देल करैत छलाह। हुनक प्रधान कथन यैह होएत छल जे निष्कामभाव सँ दुखी आतुर प्राणी सब केँ सुख पहुँचेला सँ परमात्मा भेटैत छथि।
एक दिनक बात अछि जे ओहि नगरक राजा वैह महात्माजीक पास एला। राजा महात्माजीक चरण मे अभिवादन कय केँ पूछला – ‘कि एहि युगमे सेहो भगवत्प्राप्ति भ सकैत छैक? और यदि भ सकैत छैक त ओकर सरल उपाय कि अछि?’ महात्माजी उत्तर देलखिन – ‘परमात्मा प्राणिमात्र केर हृदय मे अवस्थित छथि। अतः सम्पूर्ण प्राणिमात्र केर निष्कामभाव सँ तत्परतापूर्वक सेवा केलापर परमात्माक प्राप्ति भ सकैत अछि; प्राणी सब मे जे कियो दुःखी, अनाथ और आतुर हो, ओकर सेवा केला सँ आरो जल्दिये कल्याण भ सकैछ।’ एहि उपदेश केँ सुनिकय राजा अपन स्थानपर लौटि गेलाह और ओही दिन सँ ओ अपन तन, मन, धनद्वारा निष्कामभाव सँ प्राणिमात्र केर आ दुःखी एवं आतुर केर सेवा विशेषरूप सँ करय लगलाह।
एक वर्ष बीतलापर राजा एक दिन महात्माजीक पास आबिकय कहलखिन – ‘हमरा अहाँक आज्ञानुसार अनुष्ठान करैत साल भैर भ’ गेल, मुदा एखन धरि परमात्माक प्राप्ति नहि भेल।’ महात्माजी कहलखिन – ‘राजन! धैर्य राखू और निष्कामभावपूर्वक दुखियाक सेवा उत्साहक संग विशेषरूप सँ करैत रहू। करिते-करिते अहाँक अन्तःकरण शुद्ध भऽ कय परमात्माक प्राप्ति भ’ जायत।’ ई सुनिकय राजा घर लौटि गेलाह आ पहिलेक अपेक्षा आरो विशेष उत्साहक संग दुखियाक सेवा करय लगलाह।
एहि प्रकारेन करैत फेर एक वर्ष व्यतीत भ गेल, परंतु परमात्माक प्राप्ति नहि भेलनि। तखन राजा फेरो महात्माजीक पास जाकय प्रार्थना केलनि जे ‘महाराज! अहाँक आज्ञानुसार सेवाक अनुष्ठान कार्य चालू अछि, हम अहींक आदेश मुताबिक अपन तन, मन, धन, सब किछु सेवा मे लगा रखने छी। एखन धरि राज्यक अधिकांश धनराशि परोपकार केर कार्य मे व्यय भऽ चुकल अछि, तैयो परमात्माक प्राप्ति होयबाक हमरा कोनो टा लक्षण नहि देखाय पड़ल।’ एहिपर महात्माजी कहलखिन – ‘अहाँ दृढ विश्वास राखू, कनिको टा शङ्का नहि करू; अहाँ केँ निश्चय टा परमात्माक प्राप्ति होयत। अहाँ बहुते नीक ढंग सँ तथा शुद्ध भाव सँ दीन-दुखियाक सेवा कय रहल छी; परंतु वास्तव मे जाहि तरहक दुःखी, अनाथ और आतुरक जाहि तरहक सेवा हेबाक चाही, ओहेन सेवा एखन धरि अहाँ द्वारा नहि बनि पड़ल अछि। परंतु परम उल्लास तथा श्रद्धाक संग सदा सर्वदा करिते-करिते कहियो-न-कहियो ओ सेवा जरुरे टा बनत। तैँ अहाँ वश मे कयल गेल मन, बुद्धि और इन्द्रिय केँ निःस्वार्थ भाव सँ केवल भगवत्प्रीत्यर्थ दुखियाक सेवा मे नीक जेकाँ लगाउ।’
महात्माजीक अमृतमय वचन श्रवण कय केँ राजा बड़ा प्रसन्न भेलाह और घर आबिकय महात्माजीक आदेशानुसारे फेरो अत्यन्त उत्साह सँ सबहक हितकेर कार्य मे लागि गेलाह। ओ आब दीन, दुःखी, दरिद्र और अनाथ केर रूप मे नारायणक विशेष सेवा करय लगलाह।
ओहि नगर मे एकटा दुःखी अनाथ विधवा स्त्री रहैत छल, जे प्रतिदिन जंगल सँ सूखल जारैन आनिकय शहर मे बेचल करैत छल, आर ओहि सँ अपन तथा अपन एकलौता नानि टाक पाँच वर्षक बेटाक जीवन निर्वाह कयल करैत छल। ओ जे किछु कमाय, ओहि सँ ओहि दुनूक उदरपूर्ति कठिनता सँ होएत छलैक, अतः ओकरा पास एको नया पाइ बचि नहि पबैत छलैक। एक दिन जखन ओ लड़काक संग लेने जारैन आनय जंगल दिश जा रहल छलय, तखनहि ओ बालक रस्ता मे एक धनी लड़का केर हाथ मे लट्टू, फिरकी आदि खिलौना सब संग खेलाएत देखलक। से देखिकय ओहो बालक अपन माय सँ लट्टू, फिरकी आदि आनि देबाक लेल कहलक। बच्चाक बात सुनिकय माय कहलकैक – ‘बेटा! हम गरीब आदमी छी, हमरा पास पैसा कहाँ अछि? हम त लकड़ी बेचिकय जे पाइ अनैत छी, ओहि सँ पेटो बड मोस्किले सँ भरि पबैत अछि, फेर खेलौना कतय सँ कीनू?’ निर्दोष लड़का धनी और गरीबक भेद नहि बुझैत छलैक। ओकरा त खेलौनाका आग्रह छलैक। ओ कानय लागल और ओत्तहि ओंघरा गेल। माता कुनू तरहें उठाकय ओकरा घर लऽ गेली। ओ लड़का केँ बहुत किछु बुझेलथि; मुदा लड़का एको टा बात नहि सुनलक – नहि बुझलक। ताहि कारण ओहि दिन ओ लकड़ी आनय सेहो नहि जा सकलीह; दिन भरि दुनू केँ फाँका करय पड़ि गेलनि। बच्चा त अपन हठ नहिये छोड़लक, ओ कनिते रहि गेल। ओकरे दुःख सँ दुःखी भऽ कय माँ सेहो कनैत रहली। हुनका पास पैसा तऽ छलन्हि नहि जे ओ बच्चाक हठ पूरा करितथि! अर्धरात्रिक समय छल, निःशब्द राति छल। सब सुतले छल, मुदा झोपड़ीक कोण मे गरीब माँ-बेटा कानि रहल छल।
लड़काक कनबाक आवाज तीव्र छलैक। महल समीपे मे छल। महल मे सुतल राजाक कान मे कनबाक ध्वनि पहुँचि गेल। करुणापूर्ण रुदनक ध्वनि सँ राजा चौंकि गेलाह आर उठिकय एम्हर-ओम्हर देखय लगलाह। राजा कोतवाल केँ बजाकय कहलनि – ‘देख, कियो दुःखी आतुर व्यक्तिक कनबाक आवाज आबि रहल अछि, तूँ शीघ्र जो आ ओकरा आश्वासन दऽ कय हमरा पास लेने आबे।’ कोतवाल तुरंत ओकरा पास पहुँचि गेल और ओकरा सँ कहलक – ‘चले! महाराज साहब तोरा बजा रहल छथुन।’ बेचारी जारैन बेचयवाली स्त्री कोतवाल केँ देखिते डर सँ काँपय लगलीह आर कहली – ‘सरकार! ई छोट बच्चा अछि; कनैत अछि, एकर अपराध केँ क्षमा करू।’ कोतवाल हुनका बुझबैत सान्त्वना दैत कहलक – ‘तूँ भय नहि करे, हमरा संग चले, राजा दयाभाव कइये कय तोरा बजेलखुन हँ।’ मुदा ओहि बेचारीक घबड़ाहट दूर नहि भेलैक। ओ सोचलक – बच्चाक कानय सँ राजाक नींद टूटि गेलनि अछि, ताहि लेल ओ दण्ड देता; मुदा उपाइये कि करत, जखन ओ बजा रहल छथि त जाइये पड़त। ओ राजाक पास जाय लगलीह। कोतवालक वचन सँ स्त्रीक कानब तऽ बंद भ’ गेल, मुदा भयक कारण ओकर शरीर काँपि रहल छल आर लड़का कनिते ओकर पाछू-पाछू चलल जा रहल छल।
कोतवालक संग दुनु राजमहल मे पहुँचल। राजा ई करुणायुक्त दृश्य केँ देखिकय ओहि भयभीत स्त्री केँ आश्वासन दैत कहलनि – ‘बेटी! डरो नै! बताबे, ई बच्चा कियैक कानि रहल छौक? हम एकर कारण जानय चाहैत छी।’ एहिपर ओ स्त्री द्वारा सब बात जहिनाक-तहिना बताओल गेल। ओ कहलक – ‘महाराज! हम जंगल सँ सूखल लकड़ी आनिकय बेचल करैत छी, ओही सँ अपन आर एकर पेट भरैत छी। आय हम जखन लकड़ी आनय लेल जंगल जा रहल छलहुँ, त रस्ता मे एकटा धनी लड़का केँ लट्टू, फिरकी आदि सँ खेलाएत देखिकय ईहो बच्चा मांगय लागल आ ई जिद्द कय देलक जे हम एकरा खेलौना आनिकय दी। यैह कारण सँ ई कानय लागल। तही द्वारे हम आइ लकड़ियो आनय लेल नहि जा सकलहुँ, जाहि कारण ई भूखे सेहो मैर रहल अछि। आधा राति बीत गेल; ई मानिते नहि अछि, लगातार कनिते जा रहल अछि। हम बहुत प्रयत्न केलहुँ जे ई नहि कानय, मुदा छोटा बच्चा छी, बेसमझ अछि, कि कयल जाय?’
राजा तुरंते महलकेर अंदर सँ साग, पूड़ी, मिठाई मँगाकय देलनि और कहलनि – ‘हम एखनहि खिलौना मँगा दैत छी।’ विधवा माता लड़का केँ खुएबाक बहुत चेष्टा केलक, मुदा हठी बच्चा माँग पूरा नहि हेबा धरि किछो नहि खेलक। माँ सेहो लड़का केँ बिना खुऔने कोना खइतय। तखन राजा कोतवाल सँ कहलनि – ‘एखन बाजार जो आर एहि बच्चा केँ जे-जे खेलौना चाही, ओ जतय कतहु भेटौक, ओतय सँ ढाकी भरि कीनकय लाबे।’ कर्तव्यपरायण कोतवाल तत्काल खेलौनाक दोकानदारक घर जाकय ओकरा जगेलक आर ओहि समय दोकान खोलिकय एक ढाकी खेलौना देबाक लेल कहलक। राजाक आज्ञा छल, ओ तुरन्त खेलौना दय देलक। कोतवाल ओकर उचित मूल्य चुक्ता कय केँ ढाकी भरि खेलौना राजाक सोझाँ राखि देलक। राजा सेहो ओ सबटा खेलौना बच्चा केँ सौंपि देलाह। बालक दुनू हाथ मे जतेक ल सकैत छल से ल लेलक, लऽ कय हँसय आ नाचय लागल। बालक केर प्रसन्नता देखिकय माताक सेहो प्रसन्नताक सीमा नहि रहलैक।
तदनन्तर राजा द्वारा ओहि दुनुकेँ यथेष्ठ भोजन कराकय तृप्त कयल गेलैक तथा बचल खुचल खेलौना आ भोजन सेहो ओहि बच्चा व माँ केँ सौंपि देलाह। माता और पुत्र – दुनु अत्यन्त प्रसन्नचित्त भऽ अपन झोपड़ी मे लौटि गेल। राजाक अनुमति पाबिकय कोतवाल सेहो अपन स्थान केँ लौटि गेल। ताहि समय राजा केँ ओहि विज्ञानानन्दघन परमात्माक स्वरूपक प्राप्ति भ गेलनि तथा हुनका आनन्द और शान्तिक सीमा नहि रहलनि।
प्रातःकाल होइत राजा महात्माजीक पास गेलाह आ दण्डवत् प्रणाम कय केँ अपन सब घटना आद्योपान्त हुनका कहि सुनौलनि। तखन महात्माजी कहलखिन – ‘राजन्! अहाँ बहुतेक लोकक सेवा केलहुँ और परोपकार निमित्त बहुतेरास धन खर्च केलहुँ, मुदा जेहेन सेवा आइ भेल अछि, ओहेन पहिले नहि भेल छल।’ महात्माजीक वचन सुनिकय राजा अत्यन्त प्रसन्न भेलाह और फेर अपन घरपर चलि एलाह।
जाहि समय राजा अपन घटना सुना रहल छलाह, ओहि समय ओतय महात्माजीक सेवामें शहरसँ दुइ कोस दूर रहनिहार एक नितान्त निर्धन देहाती भुज्जावाला सेहो बैसल छल। ओ ओहि घटना केँ बड़ी चाव सँ सुनलक और महात्माजी सँ कहलक – ‘महाराज! कि हमरो-सन गरीब आदमी केँ भगवान् भेट सकैत छथि?’ महात्माजी कहलखिन – ‘कियैक नहि भेट सकैत छथि?’ भगवान् केर ओतय गरीब और धनी केर भेद थोड़बे छैक। ओ भावक भूखल छथि। एक बेर राजा चोल और विष्णुदास नामक एक गरीब ब्राह्मणमे भक्तिविषय केँ लऽ कय भगवद्दर्शन केर वास्ते परस्पर होड़ लागि गेल छलन्हि, जाहि के अन्त मे गरीब विष्णुदासेक विजय भेल और ओहि गरीब ब्राह्मणहि टा केँ भगवान् द्वारा पहिले दर्शन देल गेल।
ई सुनिकय भुज्जावाला पूछलक – ‘महाराजजी! ओ राजा चोल के छल, गरीब विष्णुदास के छल और ओहि मे परस्पर कोन प्रकारक होड़ लागल छल तथा ओहि गरीब ब्राह्मण केँ भगवान् द्वारा राजासँ पहिले कोन तरहे दर्शन देल गेल? कृपया ओ सब कथा विस्तार सँ सुनाउ।
महात्माजी कहलखिन – पहिले काञ्चीपुरी मे चोल नामक एक चक्रवर्ती राजा भ’ चुकल छथि; हुनके अधीन जतेक देश छल, ओहो चोल नाम सँ विख्यात भेल। राजा चोल जखन एहि भूमण्डलपर शासन करैत छलाह, ओहि समय कियो मनुष्य दरिद्र, दुःखी, पाप मे मन लगेनिहार अथवा रोगी नहि छल। ओ एतेक यज्ञ केने छलाह जे ओकर कोनो गिनती नहि कयल जा सकैत छल।
तेकर बाद ओ राजा चोल आर भक्त विष्णुदास दुनूक कथा सुनौलनि। पुनः खोमचावाला केँ सेहो उपदेश देलनि। आर ओकरो सर्वभूतहितेरताः केर आधार पर भगवान् केर दर्शन भेल।
राजा चोल व भक्त विष्णुदास केर कथाः
http://www.orkut.com/Main#CommMsgs?cmm=33078149&tid=2574370682530937630&kw=some+important+subjects+of+skandpuran&na=3&nst=61&nid=33078149-2574370682530937630-5288747158419258142
ई कथा पद्मपुराणकेर उत्तरखण्डमे ११०-१११म अध्यायमे वर्णित अछि। आब हम ओ कथाकेँ आगू – फेरो पुरान कथाकेँ जारी रखैत छी। कथा सुनलाक बाद भुज्जावालाक चित्तमे अत्यन्त प्रसन्नता भेलैक आर ओ महात्माजीसँ पूछलक – ‘हमरा जेहेन अकिञ्चनकेँ शीघ्र-सँ-शीघ्र भगवान् कोना भेट सकैत छथि!’ महात्माजी कहलखिन – तूँ सब प्राणी मे परमात्माक व्यापक देखिकय अपन कर्मक द्वारा हुनकर सेवा कयल करे, जेना कि गीता मे भगवान् श्रीकृष्ण कहने छथिन – यतः प्रवृत्तिर्भूतानां येन सर्वमिदं ततम्। स्वकर्मणा तमभ्यर्च्य सिद्धिं विन्दति मानवः॥१८-४६॥ ‘जाहि परमेश्वरसँ सम्पूर्ण प्राणी केर उत्पत्ति भेल अछि आर जाहि सँ ई समस्त जगत् व्याप्त अछि, ओहि परमेश्वरक अपन स्वाभाविक कर्म द्वारा पूजा कय केँ मनुष्य परमसिद्धि (परमात्मा) केँ प्राप्त भऽ जाएत अछि।’
महात्माजीक आदेश पाबि भुज्जावाला अपन स्थानपर लौटि गेल आर हुनकहि आज्ञानुसार साधन करय लागल। ओ भुज्जा बेचिकय नित्य दुइ रुपया कमाएत छल, जाहि मे सँ डेढ रुपया मे तऽ अपन कुटुम्बक भरण-पोषण कय लियय, शेष आठ आना बचैक, वैह ओ दुःखी, अनाथ, असहाय, आतुर और भूखल प्राणीक सेवामे लगा दैत छलैक। एहि तरहें सेवा करैत तीन वर्ष बीत गेलैक, मुदा भगवत्प्राप्तिक कोनो टा चिह्न नहि देखिकय ओ एक दिन फेर महात्माजीक पास आबिकय कहय लागल – ‘महाराजजी! हम नित्य दुइ टका कमाएत छी, डेढमे अपन भरण-पोषण कयकेँ आठ आना दुखिया केर सेवामे लगाबैत छी, मुदा एखन धरि भगवान् केर प्राप्तिक कोनो पूर्व लक्षण सेहो हमरामे नहि देखायल अछि। अहीं बताउ, हम कि करी जाहि सँ शीघ्र-सँ-शीघ्र भगवान् केर प्राप्ति हो।’ महात्माजी कहलखिन – ‘तूँ जे करैत छ से ठीक करैत छ, आरो बेसी उत्साहसँ तथा उल्लासक संग एवं विश्वासपूर्वक गरीब, दीन, दुःखी, आतुर, दरिद्ररूप नारायणक सेवा विशेषरूपसँ करैत रहह।’ एहिपर भुज्जावाला ‘बहुत बढियाँ’ कहि अपन घर लौटि गेल आर महात्माजीक आज्ञानुसार फेरो विशेष उत्साहपूर्वक दुखियाक सेवा करय लागल।
ओहि शहरमे झोपड़ी बान्हि एकटा लकड़ी बेचनिहार रहैत छल; ओ जंगलसँ सूखल लकड़ी आनिकय वैह बेचिकय बड़ा कठिनतासँ अपन उदरपूर्ति करैत छल। एक दिनक बात छैक जे जंगलमे ओकरा नजदीक मे लकड़ी नहि पैर लगलैक, तऽ ओ आरो किछु दूरी धरि गेल, एना मे वापसी करैय मे ओकरा विलम्ब भऽ गेलैक। जखन ओ लकड़ी लऽ कय वापस आयल तखन दिनक बारह बाजि गेलय और ग्रीष्मकालक कड़ा रौदक कारण ओ पसीनासँ तर भ गेल। ओ एखन शहरसँ एक मील दूरेपर रहय, तखनहि ओकरा घूरमा लागि गेलय आर ओ चकरी खाएत जमीनपर खसि पड़ल। लकड़ीक गट्ठर ओकर माथपर सँ एक किनारा दिस खसि पड़लैक और ओ बेहोश भऽ गेल। ओहि समय ओ भुज्जावाला अपन गाँवसँ भुज्जा लऽ कय शहरक दिस चलि आबि रहल छल; रास्तामे लकड़हाराकेँ मूर्च्छित पड़ल देखिकय ओकर हृदयमे दया आबि गेलैक। ओहि भुज्जावालाक पास चनाक घूघनी और जल पर्याप्त छलहिये, ओ तुरंत एक चुरुक जल लऽ कय ओकरा मुंहपर छिटलकैक, किछु जल ओकरा मुंहमे सेहो पिया देलक, फेर कपड़ाक पल्लासँ ओकरा हवा देबाक लेल होंकय लागल, जाहि सँ लकड़हाराकेँ किछु होश भेल और ओ आँखि खोललक।
जखन ओ होशमे आबिकय बैसल, तखन भुज्जावाला ओकरा गाछक छाहरि मे लऽ गेल आर ओकरा नितान्त गरीब, दुःखी और भूखल मानिकय खेबाक लेल यथेष्ट घुघनी देलक आर जल पिया देलक। एहि तरहें ओहि लकड़हाराक आत्मा अत्यन्त तृप्त भेलैक आर ओ अपन सब दुःख-कहानी भुज्जावालाकेँ कहि सुनेलक। तदनन्तर ओ ओहि भुज्जावालाकेर आभारी होएत विनययुक्त वचन सँ ओकर स्तुति करय लागल। एहिपर भुज्जावाला ओकरा कहलक – ‘भैया! स्तुति करय योग्य तऽ भगवान् छथि। ई जे किछु कार्य थिक, भगवानहि केर थिक; हम तऽ केवल निमित्तमात्र छी। स्तुति तऽ तोरा भगवान् केर मात्र करबाक चाही। आरो हमरा लायक जे सेवा-चाकरी हो से बताबे, हम तोहर सेवामे उपस्थित छी।’ लकड़हारा कहालकैक – ‘आब हम सबल भ’ गेल छी, हमरा कोनो तकलीफ नहि अछि, ई लकड़ीक बोझ हमर माथपर उठा दिअ, जाहि सँ हम शहर दिश चलि जाय।’
भुज्जावाला ओकर गट्ठर माथपर उठा देलकैक आर ओ शहरक दिस चलि पड़ल। एकरा बाद जखनहि भुज्जावाला अपन भुज्जा और जलपात्र लऽ कय शहरक दिश चलबाक लेल उद्यत भेल कि भगवान् प्रकट भऽ गेलाह। भगवान् केर दर्शन कयकेँ ओकरा देह भुटैक गेलैक, आर नोर बहय लगलैक, ओहि समय ओकर आनन्द और शान्तिक परावार नहि रहि गेलैक। तखन भगवान् ओकरा सँ कहलखिन – ‘गरीब-दुःखीक रूपमे कयल गेल तोहर सेवा सँ हम संतुष्ट छी, आब जे इच्छा हो से वरदान माँगे।’ भुज्जावाला बाजल – ‘प्रभो! आइ अहाँ अपना दर्शन दऽ कय हमरा कृतार्थ कय देलहुँ, आब एहिसँ बढिकय आर अछिये की जे हम माँगू।’ भगवान् केर बारंबार आग्रह कयलोपर ओ फेर कहलक – ‘अहाँ मे हमर अनन्य विशुद्ध प्रेम सदिखन बनल रहय।’ एहिपर भगवान् ‘तथास्तु’ कहिकय अन्तर्धान भऽ गेलाह।
भुज्जावाला भगवान् केर प्रेमानन्दमे निमग्न भऽ कय महात्माजीक पास आयल और हुनकर चरण मे साष्टांङ्ग प्रणिपात कयला उपरान्त अपन सब घटना हुनका सँ आद्यन्त कहि सुनेलक। महात्माजी कहलखिन – ‘एहि दरिद्र, दुःखी, गरीब लकड़हारा केँ जे घुघनी खुआकय जल पियेलें – तोहर यैह सेवाकार्य बहुते श्रेष्ठ भेलौक। पहिले तोहर जतेको सेवाकार्य भेलौक, ओहिमे यैह सबसँ बढिकय भेलौक।’ भुज्जावाला महात्माजीक वाणी सुनिकय आनन्दमग्न भ गेल आर हुनका नमस्कार कयकेँ अपन घर लौटि गेल।
एहि कथा सँ हमरा सब केँ ई शिक्षा भेटैत अछि – शिक्षा लेबाक चाही जे दुःखी-अनाथ प्राणीक सेवा करैत-करैत भगवान् केर प्राप्तिमे विलम्ब भऽ जाय त अगुतेबाक नहि छैक, वरन् सबमे भगवद्-बुद्धि कयकेँ निष्कामभावसँ परम श्रद्धा, विश्वास, विनय और प्रेमपूर्वक तत्परताक संग सेवा करैते रहबाक छैक। सेवामे श्रद्धा-प्रेमपूर्वक भगवद्भाव और निष्कामभाव भेला सँ ओ उच्चकोटिक साधना भ’ जाएछ। तैँ ई साधन करैतो एहि भावक उत्तरोत्तर वृद्धि होएत रहबाक चाही। उपर्युक्त दुनू भाव (भगवद्भाव और निष्कामभाव) साथ रहत तखन त’ बाते की, एहि मे सँ केवल एक भाव सेहो रहत तैयो भगवत्प्राप्ति भ’ सकैत अछि। अतएव हम सब समस्त प्राणी मे ओहि परब्रह्म परमात्माकेँ व्याप्त बुझिकय सबहक सेवा और परोपकार करय मे तत्पर भऽ कय लागि जेबाक चाही।
हरिः हरः!!


text:
स्व. श्री हरिमोहन झा (१९०८-१९८४)
जन्म १८ सितम्बर १९०८ ई. ग्राम+पो.- कुमर बाजितपुर, जिला- वैशाली, बिहार। पिता- स्वर्गीय पं. जनार्दन झा “जनसीदन” मैथिलीक अतिरिक्त हिन्दीक लब्धप्रतिष्ठ द्विवेदीयुगीन कवि-साहित्यकार।
शिक्षा- दर्शनशास्त्रमे एम.ए.- १९३२, बिहार-उड़ीसामे सर्वोच्च स्थान लेल स्वर्णपदक प्राप्त। सन् १९३३ सँ बी.एन.कॉलेज पटनामे व्याख्याता, पटना कॉलेजमे १९४८ ई.सँ प्राध्यापक, सन् १९५३ सँ पटना विश्वविद्यालयमे प्रोफेसर तथा विभागाध्यक्ष आऽ सन् १९७० सँ १९७५ धरि यू.जी.सी. रिसर्च प्रोफेसर रहलाह।
हिनकर मैथिली कृति १९३३ मे “कन्यादान” (उपन्यास), १९४३ मे “द्विरागमन”(उपन्यास), १९४५ मे “प्रणम्य देवता” (कथा-संग्रह), १९४९ मे “रंगशाला”(कथा-संग्रह), १९६० मे “चर्चरी”(कथा-संग्रह) आऽ १९४८ ई. मे “खट्टर ककाक तरंग” (व्यंग्य) अछि।
“एकादशी” (कथा-संग्रह)क दोसर संस्करण १९८७ ए. मे आयल जाहिमे ग्रेजुअट पुतोहुक बदलाने “द्वादश निदान” सम्मिलित कएल गेल जे पहिने “मिथिला मिहिर”मे छपल छल मुदा पहिलुका कोनो संग्रहमे नहि आएल छल। श्री रमानाथ झाक अनुरोधपर लिखल गेल “बाबाक संस्कार” सेहो एहि संग्रहमे अछि। आऽ हुनकर “खट्टर काका” हिन्दीमे सेहो १९७१ ई. मे पुस्तकाकार आएल। एकर अतिरिक्त हिनकक स्फुट प्रकाशित-लिखित पद्यक संग्रक “हरिमोहन झा रचनावली खण्ड ४ (कविता)” एहि नामसँ १९९९ ई.मे छपल आऽ हिनकर आत्मचरित “जीवन-यात्रा” १९८४ ई.मे छपल।
हरिमोहन बाबूक “जीवन यात्रा” एकमात्र पोथी छल जे मैथिली अकादमी द्वारा प्रकाशित भेल छल आऽ एहि ग्रंथपर हिनका साहित्य अकादमी पुरस्कार १९८५ ई. मे मृत्योपरान्त देल गेलन्हि। साहित्य अकादमीसँ १९९९ ई. मे “बीछल कथा” नामसँ श्री राजमोहन झा आऽ श्री सुभाष चन्द्र यादव द्वारा चयनित हिनकर कथा सभक संग्रह प्रकाशित कएल गेल, एहि संग्रहमे किछु कथा एहनो अछि जे हिनकर एखन धरिक कोनो पुरान संग्रहमे सम्मिलित नहि छल।
हिनकर अनेक रचना हिन्दी, गुजराती, मराठी, कन्नड़, तेलुगु आदि भाषामे अनुवादित भेल। हिन्दीमे “न्याय दर्शन”, “वैशेषिक दर्शन”, “तर्कशास्त्र”(निगमन), दत्त-चटर्जीक “भारतीय दर्शनक” अंग्रेजीसँ हिन्दी अनुवादक संग हिनकर सम्पादित “दार्शनिक विवेचनाएँ” आदि ग्रन्थ प्रकाशित अछि। अंग्रेजीमे हिनकर शोध ग्रंथ अछि- “ट्रेन्ड्स ऑफ लिंग्विस्टिक एनेलिसिस इन इंडियन फिलोसोफी”।
प्राचीन युगमे विद्यापति मैथिली काव्यकेँ उत्कर्षक जाहि उच्च शिखरपर आसीन कएलनि, हरिमोहन झा आधुनिक मैथिली गद्यकेँ ताहि स्थानपर पहुँचा देलनि। हास्य व्यंग्यपूर्णशैलीमे सामाजिक-धार्मिक रूढ़ि, अंधविश्वास आऽ पाखण्डपर चोट हिनकर लेखनक अन्यतम वैशिष्ट्य रहलनि। मैथिलीमे आइयो सर्वाधिक कीनल आऽ पढ़ल जायबला पोथी सभ हिनकहि छनि।
हरिमोहन झा समग्र
हरिमोहन झा जीक समग्र रचनाक एक बेर सिंहावलोकन कएल जाए।
कथा-एकांकी
१. १.अयाची मिश्र (एकाङ्की) २. मंडन मिश्र (एकाङ्की) ३. महाराज विजय (एकाङ्की)४. बौआक दाम (एकाङ्की)५.रेलक झगड़ा (एकाङ्की) ६. संगठनक समस्या- पत्र शैली ७. “रसमयी”क ग्राहक – पत्र-शैली ८.पाँच पत्र –पत्र-शैली ९. दलानपरक गप्प१०.घूरपरक गप्प११.पोखड़िपरक गप्प १२. चौपाड़िपरक गप्प १३.धर्मशास्त्राचार्य १४.ज्योतिषाचार्य १५.पंडितजी
१६.कविजी १७.परिवर्तन १८.युगक धर्म १९.महारानीक रहस्य २०.सात रंगक देवी २१.नौ लाखक गप्प २२.रंगशाला २३.अँचारक पातिल २४.चिकित्साक चक्र २५.रेशमी दोलाइ २६.धोखा २७.प्रेसक लीला २८.देवीजीक संस्कार २९.एहि बाटे अबै छथि सुरसरि धार ३०. कन्याक जीवन ३१. रेलक अनुभव ३२. ग्रामसेविका ३३. मर्यादाक भंग ३४. तिरहुताम ३५.टोटमा ३६.तीर्थयात्रा ३७.अलंकार-शिक्षा ३८.बाबाक संस्कार ३९.द्वादश निदान ४०.ग्रेजुएट पुतोहु ४१.ब्रह्माक शाप ४२.आदर्श भोजन ४३.सासुरक चिन्ह ४४.कालीबाड़ीक चोर ४५.कालाजारक उपचार४६.विनिमय ४७.दरोगाजीक मोंछ ४८.शास्त्रार्थ ४९.विकट पाहुन ५०.आदर्श कुटुम्ब ५१.साझी आश्रम ५२.घरजमाय५३.भदेशक नमूना ५४.बीमाक एजेन्ट ५५.अंगरेजिया बाबू
पद्य
१.सनातनी बाबा ओ कलियुगी सुधारक २.कन्याक नीलामी डाक ३.मिथिलाक मिहिर सँ ४.ढाला झा
५.टी. पार्टी ६.बुचकुन झा ७.पंडित लोकनि सँ ८.निरसन मामा ९.आगि १०.अङरेजिया लड़कीक समदाउनि
११.गरीबनीक बारहमासा १२.श्री यात्रीजीक प्रति : मैथिलीक उक्ति १३.सौराठ १४.अलगी १५.अशोक-वाटिकामे
१६.पटना-स्तोत्र १७.श्रद्धेय अमरनाथ झाक प्रति श्रद्धांजलि
१८.हिन्दी ओ मैथिली १९.बुचकुन बाबाक चिट्ठी
२०.जगमग-जगमग दीप जराऊ २१.कलकत्ता गेला उत्तर
२२.अकाल २३.कलकत्ता हमरा बड़ पसन्द २४.सलगमक खण्ड २५.बूढ़ानाथ २६.नवकी पीढ़ीसँ २७.पंडित ओ मेम
२८.पंडित-विलाप २९.गंगाक घाटपर ३०.समयक चक्र
३१.महगी-माहात्म्य ३२.रस-निमन्त्रण ३३.अकविताक प्रति : कविताक उक्ति ३४.हम पाहुन छी ३५.अनागत प्रेयसीसँ
३६.मत्स्य-तीर्थ ३७.मिष्टान्न ३८.हे राजकमल ३९.घटक सौं ४०.पंडितजी सौं ४१.कनियाँक समस्या ४२.मुक्तक
४३.गजल ४४.मातृभूमि ४५.नारी-वन्दना ४६.हे दुलही के माय ४७.मात्रूभूमि वन्दना ४८.चन्द्रमाक मृत्यु ४९.मिथिला वन्दना ५०.कवि हे! आब कोदारि धरु ५१.महगी ५२.नव पराती ५३.चालिस आ चौहत्तरि
५४.प्रयोगवादी कविता ५५.स्व. ललित नारायण मिश्रक स्मृतिमे ५६.उद्गार ५७.अन्तिम सत्य ५८.मधुर भाषा मैथिली छी ५९.छगुन्ता ६०.विद्यापति पर्व महान हमर
६१.आठ संकल्प ६२.घूटर काका ६३.वनगाम-महिषी स्मृति
६४.मैथिली-वन्दना ६५.हे मातृभूमि केर माटि
६६.कहू की औ बाबू ६७.कश्मीर हमर थीक ६८.मंगल प्रभात ६९.बुचकुन बाबाक स्वप्न ७०.जय विद्यापति
७१.शुभांशसा ७२.पारिचारिका स्तोत्र ७३.मनचन बाबा
७४.एहि बेरक फगुआ ७५.परतारु जुनि ७६.हे मजूर! कष्ट लखि अहाँक (कविजी: प्रणम्य देवता) ७७.हे हे मजूर! (कविजी: प्रणम्य देवता) ७८.अबि! अनन्त कोमल करुणे! (कविजी: प्रणम्य देवता) ७९.हे वीर! हलायुध धर खड्ग(कविजी: प्रणम्य देवता) ८०.अयि! प्रचंड चंडिके! (कविजी: प्रणम्य देवता) ८१.झाँसीक रानी(कविजी: प्रणम्य देवता)
८२.हे प्रगतिशील महिला समाज(कविजी: प्रणम्य देवता)
८३.प्रिये! हम जाइत छी ओहि पार(कविजी: प्रणम्य देवता)
८४.धन्य-धन्य मातृभूमि (अयाची मिश्र : चर्चरी)
८५.धन्य ई मिथिलेशक दरबार(अयाची मिश्र : चर्चरी)
८६.हे डीह! अमर कीर्तिक निधान! (अयाची मिश्र : चर्चरी)
८७.हरिहर जन्म किएक लेल (माछक महत्व : खट्टर ककाक तरंग)
८८.केहन भेल अन्हेर(खट्टर ककाक टटका गप्प : खट्टर ककाक तरंग)
खट्टर ककाक तरंग (कथा-व्यंग्य)
कन्यादान (उपन्यास)
द्विरागमन (उपन्यास)
जीवनयात्रा (आत्मकथा)
कन्यादानक समर्पण- जे समाज कन्या कैं जड़ पदार्थवत् दान कय देबा मे कुंठित नहि होइत छथि, जाहि समाजक सूत्रधार लोकनि बालक कैं पढ़ैबाक पाछाँ हजारक हजार पानि मे बहबैत छथि और कन्याक हेतु चारि कैञ्चाक सिलेटो कीनब आवश्यक नहि बुझैत छथि, जाहि समाजमे बी.ए. पास पतिक जीवन-संगिनी ए बी पर्यन्त नहि जनैत छथिन्ह, जाहि समाज कैं दाम्पत्य-जीवनक गाड़ी मे सरकसिया घोड़ाक संग निरीह बाछी कैं जोतैत कनेको ममता नहि लगैत छन्हि, ताही समाजक महारथी लोकनिक कर-कुलिश मे ई पुस्तक सविनय, सानुरोध ओ सभय समर्पित।
प्रणम्य देवताक समर्पण- आइ सँ सात वर्ष पूर्व जे कार्तिकी पूर्णिमाक करार पर हमरा सँ पैंच लऽ गेलाह और तहियासँ पुनः कहियो दर्शन देबाक कृपा नहि कैलन्हि, जनिक चिर-स्मरणीय कीर्ति-कलाप प्रथमे कथा मे विशद रूप सँ वर्णित छैन्ह, जे “प्रणम्य देवता” क मध्य सर्वश्रेष्ठ आसन पर अधिकार जमा सकैत छथि, जनिक वन्दनीय बन्धुवर्ग ई पुस्तक देखि विनु मङनहि अपन स्वत्व स्थापित कय लऽ सकैत छथि, तेहन प्रमुख चरित-नायक, विकट पाहुन भीमेन्द्रनाथ क सुदृढ़ विशाल मुष्टिमे ई विचित्र-चरित्र-पूर्ण पोथी विवशतापूर्वक अर्पित छैन्ह!
खट्टर ककाक तरंगक समर्पण- जे भंगक तरंगमे काव्य-शास्त्र-विनोदक धारा बहा दैत छथि; जनिक प्रवाहमे थोड़ेक कालक हेतु वेद-पुराण, धर्मशास्त्र, सभटा भसिया जाइत अछि; जे बात-बातमे अद्भुत रस ओ चमत्कारक चाशनी घोरि दैत छथि; जे मर्मस्पर्षी व्यंग्य द्वारा लोकक अन्तस्तल मे पहुँचि गुदगुदी लगा दैत छथि; तेहन चिर आनन्दमूर्ति, परिहास-प्रिय खट्टर कका कैं- त्व्दीयं वस्तु पितृव्य! तुभ्यमेव समर्पितम्।
रंगशालाक समर्पण- जे अक्षययौवना नटी एहि अनादि अनन्त रंगशालाक प्रवर्तिका थिकीह, जे मनोहर वीणा-वादिनी सम्पूर्ण चराचर विश्वकैं अपना आंगुरक अग्रभाग पर नचा रहल छथि, जे रहस्यमयी अपन मोहिनी लीलाक झलक देखाय ककरो स्पर्श नहि करय दैत छथिन्ह, जे कल्पनाक रंगीन पाँखि पर आबि कलाकारक कलामे रसक संचार करैत छथिन्ह, तेहन आश्चर्यकारिणी चिरसुन्दरी त्रैलोक्य-विजयिनी माया देवी कैं।


text:
मुंबई। मुंबई फिल्म उद्योग बिहार कए बदनाम करबाक कोनो मौका नहि छोडि़ रहल अछि। एक दिस बिहारक पहिल मुख्यमंत्री श्रीकृष्ण सिंह स भेल गलतीक फायदा उठा बिहारी भाषा नामक एकटा असभ्य भाषा बिहार पर थोपल जा रहल अछि, ओतहि विवादास्पद आ अलोकप्रिय प्रथा कए बिहारक नाम पर परोसल जा रहल अछि। पिछला दू साल मे हरियाणा, राजस्थान आ उत्तरप्रदेश मे ऑनर किलिंग क कईटा घटना घटल अछि। पिछला सप्ताह सेहो खाप पंचायत क फैसला आयल अछि। मुदा मुंबई फिल्म उद्योग एहि समस्या कए बिहार पर थोपबाक प्रयास मे अछि। बिपाशा बसु बिहार मे ऑनर किलिंग पर केंद्रित प्रियदर्शन क अगिला फिल्म क लेल बिहारी भाषा सीख रहल छथि। बंगाली फिल्मकार सपन घोष एहि संबंध मे कहला जे मुंबईक फिल्मकार क मानब अछि जे एहन विषय अगर बिहारक पृष्टïभूमि मे देखाउल जाइत अछि त दर्शक कए ओकरा मे बेसी विश्वसनीयता लगैत अछि। एकरा कहां बिहारक प्रति पूर्वाग्रह सेहो मानि सकैत छी। मुदा बाजार मे बिहार बिकाइत अछि।
सवाल अछि बिहार मे भोजपुरी, मगही आ मैथिलीक संग-संग बज्जिका आ अंगिका सन बोली सेहो बाजल जाइत अछि, मुदा बिहारी भाषा क जन्म कहिया आ कखन भ गेल इ कोनो भाषाविद कए पता नहि अछि, मुदा मुंबई मे बैसल फिल्मकार कए पता अछि। सवाल उठैत अछि जे बिहार मे कोनो खाप पंचायत नहि अछि आ नहि कोनो हाल-फिलहाल मे ऑनर किलिंगक मामला सामने आयल अछि। त कि दुनिया कए हरियाणा सन धनि प्रदेशक एहि विकृत छवि स बचेबा लेल बिहार कए बदनाम कैल जा रहल अछि। भोजपुरी कलाकार पंकज तिवारी कहब अछि जे गरीब बिहारक बदनामी होइत रहल अछि। जेना हॉलीवुड मे स्लमडॉग… कए प्रसंशा भेटैत अछि तहिना बिहारक पृष्ठभूमि पर बनल फिल्म बनबा स पहिने कलात्मक भ जाइत अछि। एहि लेल बिपाशा कहैत छथि, ‘हमर द्वारा निभाउल गेल एखन धरि क किरदार क लिहाज स इ एकटा पैघ बदलाव होएत। हम सूती साड़ी मे बिना कोनो मेकअप क परदा पर नजरि आयब। एकरा लेल हम बिहारी भाषा सीख रहल छी, ताकि अपन संवाद मे स्थानीय पुट आनि सकी।Ó एकटा जमाना ओ छल जहिया तीसरी कसम बनैत छल, आइ एहन सिनेमा बनि रहल अछि जाहि मे बिहारक एहन छवि देखेबाक प्रयास भ रहल अछि जे छवि बिहार क नहि अछि, बल्कि दोसर राज्य मे एकटा पैघ समस्या बनल अछि।


text:
दिल्ली, मिथिला मिरर: जदयूक राष्ट्रीय अध्यक्ष आ बिहारक मुख्यमंत्री नीतीश कुमार शनिदिन कहलनि जे, दिल्लीक विकासमे बिहारीक महत्वपूर्ण योगदान अछि। बिहारक लोक दिल्लीमे मुखर नहि छल मुदा आए अपन अधिकारक़ मांग कए रहल अछि। ओ कहलनि जे, ई चुनाव जीतबाक बाद सेहो नेताक पास अधिकार नहि रहत। ऐहेनमे बिहारकें विशेष राज्यक दर्जा भेटबाक संग दिल्लीकें सेहो पूर्ण राज्यक दर्जा भेटबाक चाही।
दिल्ली नगर निगम चुनावमे जदयू प्रत्याशीक समर्थनमे नीतीश कुमार बुराड़ी ट्रांसपोर्ट अथॉरिटी सँ छठि घाट तक रोड शो केलनि। अहिके बाद बुराड़ीमे चुनावी सभामे नीतीश कुमार कहलनि जे, पहिने बिहारक पिछड़ेपनके कारण लोक़ बिहारक मजाक उड़ाबैत छल, मुदा आए बिहारक बहुतो गाम दिल्लीक किछु इलाका सँ बहुत नीक अछि। ओ कहलनि जे, दिल्लीक लोकक समस्याकें देखैत हमरा लागल जे, नगर निगम चुनावमे उतरबाक चाही।


text:
बिहार मे प्राइमरी आओर मिडिल स्कूलक टीचर बहाली के प्रक्रिया बुध दिन 25 तारीख सं शुरू भ रहल अछि. पिछला लेख मे हम अहां सभ के बतौने छलहुं जे बिहार मे करीब तीन लाख शिक्षकक बहाली होए वाला अछि.
तं आब जुटि जाउ जोर-शोर सं. अपन कलम-दवात...सर्टिफिकेट साफ कs लिअ. किताब सभ पर कनि नजर दौड़ा लिअ. पात्रता परीक्षा पास करनाय कठिन नहि अछि. बस कनि मेहनत करि लिअ किछ दिन... नौकरी हाथ मे होएत.
एहन मौका बेर-बेर नहि आएत. पात्रता परीक्षा के फॉर्म
25 तारीख सं 6 जून तक मिलत. एकरा 10 जून तक भरि कs जमा करय के अछि. फॉर्म भरय मे सावधानी बरतब. कोनो गलती नहि रहि जाए एकरा लेल अहां सभ फॉर्म के फोटोस्टेट करा पहिने फोटोस्टेट के भरि लेब.
फोटोस्टेट के एक- दू बेर चेक करि लेब जे कोनो गलती त नहि रहि गेल अछि. किएक तं फोटोस्टेट के गलती ठीक कएल जा सकैत अछि..ऑरिजनल फॉर्म के नहि. जखन फोटोस्टेट वाला फॉर्म सं संतुष्ट भ जाए तखन ऑरिजनल फॉर्म भरब.
नीक सं...ठीक सं भरल फॉर्म जिला शिक्षा ऑफिस मे जमा करय पड़त. फॉर्म के संग परीक्षा फीस भरनाय नहि भूलब. एससी-एसटी के लेल परीक्षा फीस 50 रुपया आओर सभ के लेल 100 रुपया अछि.
ई ध्यान राखब जे फॉर्म भरय के लास्ट डेट अछि 10 जून. आखिरी समय के इंतजार नहि करि पहिनहि जमा करय के कोशिश करब. पहिने फॉर्म जमा करला पर भीड़ आओर दस तरहक परेशानी सं बाचल रहब.
फॉर्म भरला के बाद 17 जुलाई के परीक्षा होएत. परीक्षा मे दू पत्र होएत. अगर अहां प्राइमरी स्कूल... पहिल सं पाचिम तक के लेल टीचर बनय चाहय छी तं पहिल सत्र मे परीक्षा होएत.
आओर अगर मिडिल स्कूल... छठिम सं आठिम क्लास के पढ़ाबय चाहय छी तं दोसर सत्र मे अहांक परीक्षा होएत. आओर हां अगर अहां दूनु परीक्षा देबय चाहय छी तं दूनु सेहो द सकय छी. दूनु के लेल फॉर्म भरय पड़त.
बस एकरा लेल अहांक पास योग्यता होबाक चाही. प्राइमरी स्कूल के लेल कम सं कम इंटर आ एकर समकक्ष योग्यता... जखन कि मिडिल स्कूल के लेल स्नातक आ ओकर समकक्ष योग्यता होबाक चाही.
एक बात आओर ध्यान राखय के अछि जे अहां इंटर आ बीए कम सं कम 50 प्रतिशत अंक सं जरूर पास करने होए. जे ट्रेंड छथिन्ह आ फेर एससी-एसटी के छथिन्ह हुनका 5 फीसदी के छूट मिलतन्हि.
फॉर्म भरय के लेल उम्र सीमा 37 साल राखल गेल अछि. पिछड़ा वर्ग के लेल 40 साल आओर एससी-एसटी के लेल 42 वर्ष अछि. जे टीचर ट्रेनिंग करने छथिन्ह हुनका 5 साल के छूट मिलतन्हि.
तं अहां सभ के हमर शुभकामना अछि. सभ लोक फॉर्म भरि दिअ. अगर गाम -घर सं बाहर रहय छी...नीक काज नहि करय छी. अहांक पास योग्यता अछि. तं कोनो सोच-विचार नहि करु.
दिल्ली...मुम्बई के 10-15 हजार के नौकरी सं लाख गुणा नीक रहत ई मास्टरी के नौकरी. गाम-घर के पास रहय के सुख. गाम-घर...मां-पिताजी...परिवार के संग रहुं...खेतीबारी सेहो देखु...सरकारी नौकरी सेहो करु.
मास्टरी के नौकरी मे सभ सं बेसि छुट्टी सेहो अछि. कोनो झंझट सेहो नहि. बस बच्चा सभ के नीक सं पढबिऔं...अपन कर्तव्य सं कोनो कोताही नहि बरतिऔं. बच्चा सभ के नीक शिक्षा दिऔं.
एहि गर्मी छु्टटी मे गाम जा फॉर्म भरि दिअ. लीची-आम के आनंद के संग परीक्षा के तैयारी सेहो करु. ईश्वर चाहथिन्ह तं एहि बेर बेरोजगारी दूर भ जाएत. बस किछ दिन जोर लगाबय के जरूरत अछि.
हमर ईमेल:-info@hellomithilaa.com


text:
अनुमंडल पदाधिकारी द्वारा सराय पोखड़ि केर स्थायी सफाई केर आदेश देल गेल छल मुदा नगर परिषद सड़क आओर पोखड़ि के इर्दगिर्द सफाई क' रहल अछि। लोग सभक कहब अछि कि कब्जाधारी सभक नगर परिषद सँ तालमेल अछि एहि लेल ओ सभ वरीय पदाधिकारी सभक आदेश के सेहो अवहेलना क' रहल अछि। सराय पोखड़ि केँ साफ सफाई आओर सौंदर्यीकरण केँ काज एहि सभ कारण सँ रुकल अछि।
गौरतलब अछि कि नगर युवा मंच केर प्रयास सँ एहि विवादित पोखड़ि केँ सफाई काज शुरू भेल अछि। भलही काज अस्थिर - अस्थिर भ' रहल अछि मुदा उम्मीदक एक किरण उभरल अछि। युवा नगर मंच के प्रतिनिधि कहलनि कि नगरवासी सभक सहयोग सँ शहर के सभ तालाब क' अतिक्रमणमुक्त करी साफ- सफाई के काज शुरू कायल जायत। आब देखबाक ई अछि कि सराय पोखड़ि केर साफ सफाई आओर सौंदर्यीकरण के ई ख्वाब पुरा होयत अछि वा नहि।


text:
३ मई २०२२, मैथिली जिन्दाबाद!!
प्रत्येक वर्ष नव अन्दाज आ नव-नव लक्ष्य सन्धान करयवला अद्भुत ओ विलक्षण आयोजन लेल प्रसिद्ध गुजरात मिथिला समाजक प्रतिनिधि संस्था शाश्वत मिथिला द्वारा २०२२ केर आयोजन “गुजरात मिथिला महोत्सव” एहि वर्ष १ मई २०२२ केँ सफलतापूर्वक सम्पन्न कयल गेल। विगत जेकाँ अहु वर्षक आयोजन शाश्वत मिथिला फाउन्डेशन तथा माँ जानकी सेवा समिति अहमदाबाद गुजरात केर संयुक्त तत्त्वावधान मे ई आयोजन भव्यतापूर्वक आयोजित भेल अछि। एहि बेरुक महोत्सव शास्वत मिथिला भवनक अपनहि परिसर में कयल गेल जे सिद्ध करैत अछि जे गुजरातक प्रवासी मैथिलजन अपन सोच आ संकल्प प्रति कतेक दृढता सँ निर्धारित समय केर सीमा मे ठोस आ दीर्घकालिक परिणाम प्रदायक लक्ष्य केँ पूरा कयल करैत छथि। वास्तव मे मिथिला-मैथिली लेल विलक्षणतापूर्वक ठोस कार्य करैत भविष्यक पीढ़ी लेल पूर्वाधार तैयार करब आ आयोजनहु मे एहि तरहक तत्त्व सामग्री लोक-समाज केँ प्रदान करब जे प्रवासहु केर क्षेत्र मे मौलिक भाषा-साहित्य-संस्कृति-सभ्यता संग जोड़िकय राखत – अनुकरणीय अवधारणाक ई सूरज पश्चिमहि सँ उदित होइत आबि रहल अछि। विगत किछेक वर्ष मे अन्तर्राष्ट्रीय स्तरक आयोजन कय केँ ई तथ्य गुजराती मैथिल द्वारा सिद्ध कयल गेल अछि।
आयोजनक मुख्य आकर्षण
‘कतेक जिबए य मैथिली’ क्वीज प्रतियोगिताक आयोजन केँ निरन्तरता दैत जतय मिथिला सँ दूर रहनिहार मैथिल परिवार केँ मूल संस्कृति सँ जोड़बाक उदाहरण बनल, तहिना ‘मंत्रीजी सँ दुइ गोट मांग’ केर रूप मे आयोजक संस्था द्वारा ठोस उपलब्धि हासिल करबाक दिशा मे राज्य आ देशक केन्द्रीय सरकारक मंत्री सँ जिम्मेदारीपूर्वक कार्य करबाक जिम्मेदारी सौंपल गेल।
संस्थाक दिवंगत सदस्य लोकनि केँ २ मिनट मौन धारण करैत श्रद्धाञ्जलि अर्पण कयल जेबाक संग संस्थाक सदस्य लोकनि द्वारा साल भरिक गतिविधि मे सहभागिता केँ प्रोत्साहन देल गेल। तहिना संस्थाक सदस्य लोकनि द्वारा बेसी सँ बेसी सहभागिताक प्रयास सेहो सराहनीय रहल। अधिक सँ अधिक सदस्य लोकनिक सम्मान आ प्रोत्साहन सँ सुदृढ़ भविष्यक आधारशिला रखबाक संग साहित्यिक गतिविधि मे सेहो सहभागिता केँ बढेबाक महत्वपूर्ण कार्य एहि बेरुक आयोजन मे सम्मिलित कयल गेल। सामा चकेवा केर कलाकार लोकनि केँ सम्मान एकरे एक उदाहरण थिक।
वन्दना झा केर लिखल दुर्गासप्तशतीक भावानुवाद केर विमोचन साहित्यिक झुकाव केँ दरसेलक। अभिनन्दन गीत, शिव स्तोत्र, जयप्रकाश मिश्र द्वारा श्रीगणेश, सदस्य सभक बीच प्रबोध झाक संचालन मे कतेक जिबए य मैथिली क्वीज केर आयोजन सहितक अन्यान्य आयोजन मैथिली-मिथिला कार्यक्रम जे विभिन्न स्थान आ खास कय केँ प्रवासक्षेत्र मे होइत अछि, ताहि सब लेल अनुकरण योग्य उदाहरण बनल।
उद्घाटनक विहंगमावलोकन
गुजरात दिवस संग मजदूर दिवस के सुअवसर पर आयोजित एहि वर्षक मिथिला महोत्सव के उद्घाटन समारोह में भारतीय संघ केर राज्यमंत्री अश्विनी चौबे संग बिहार जल प्रबंधन एवं सूचना प्रसारण मंत्री संजय झा के विशिष्ट उपस्थिति छल। एकर अतिरिक्त गुजरात सरकार के मंत्री प्रदीप परमार एवं गुजरात भाजपा उपाध्यक्ष गोरधन जडफिया केर सेहो विशिष्ट अतिथि के रूप में उपस्थिति छल। संगहि गुजरात सरकार केर गणमान्य ब्यूरोक्रेट्स मैथिल लोकनि मनोज कुमार दास, प्रभात झा, रामनाथ प्रसाद, ए के वर्मा, समीर टेकड़ीवाल संग वरिष्ठ मैथिली मिथिला अभियानी लोकनि विजयचन्द्र झा, लक्ष्मण झा सागर, मणिकांत झा, कमलाकांत झा आदिक महत्वपूर्ण उपस्थिति छल। एहि सत्रक संचालन स्वयं कार्यक्रम परिकल्पक राज किशोर झा कयलनि। धन्यवाद ज्ञापन मनोज कुमार दास द्वारा भेल। उद्घाटन विशिष्ट अतिथि सहित संस्थाक प्रमुख व्यक्तित्व लोकनि द्वारा सामुहिक तौरपर दीप प्रज्वलनक संग पराम्बा जानकी एवं महाकवि विद्यापतिक तस्वीर पर फूल-माला अर्पण करैत कयल गेल। तहिना महाकविक कालजयी रचना ‘जय जय भैरवि’ केर गायन आ ताहि पर नृत्य प्रस्तुतिक संग भेल छल।
कि सब बजलाह विशिष्ट व्यक्तित्व लोकनि?
गुजरात सरकार के सामाजिक न्याय एवं अधिकारिता मंत्री प्रदीप परमार अपन सम्बोधन में गुजरात राज्य केर विकास में मिथिलावासी के अभूतपूर्व योगदान के प्रशंसा कयलनि संगहि फाउंडेशन द्वारा प्रस्तावित भवन केर शीघ्रता सँ पूर्णताक प्राप्ति हेतु आवश्यक सहयोगक वचनबद्धता सेहो व्यक्त कयलनि। तहिना भाजपा उपाध्यक्ष गोरधन जडफिया सेहो मैथिल समाज तथा गुजराती समाज बीच सौहार्द सम्बन्ध संग राज्यक समग्र विकास में हिनका लोकनिक पैघ योगदान के सराहना करैत महोत्सव अपन लक्ष्य हासिल करय तेकरा लेल सहयोग आ सहकार्य के जोरदार अपील सेहो कयलनि। मिथिलाक लोकक मधुर भाषा आ शालीन व्यवहार सँ गुजराती समाज काफी प्रभावित होयबाक आ तदनुसार अटूट मित्रताक परिदृश्य रहबाक बहुत पैघ तथ्य एहि महोत्सव सँ झलकल। अवश्य ई मूल पूँजी थिक जाहि के बल पर गुजरात प्रवासक्षेत्र मे रहनिहार मैथिल पैघ-पैघ काज चुटकी बजबिते कय दैत छथि। विश्व भरिक मैथिल लेल एहि सँ पैघ अनुकरणक कोनो आन बात नहि भ’ सकैत अछि।
बिहार सरकार के जल प्रबंधन एवं सूचना प्रसारण मंत्री संजय झा सभा केँ सम्बोधित करैत विकास केर हरेक पक्ष में वर्तमान सरकार के सकारात्मक सोच, योजना आ उपलब्धि पर चर्चा करैत बिहार आ मिथिला में लगानी मैत्री वातावरण बनि जेबाक बात कहैत शिक्षा, स्वास्थ्य संग कृषि उत्पाद आधारित संस्थान, संयंत्र एवं औद्योगिक क्षेत्र में मैथिल डायस्पोरा सँ निवेश करबाक आह्वान कयलनि। आयोजन में समाहित एक अति विशिष्ट कार्यक्रम तहत मंत्री सँ दुइ मांग आयोजकक प्रतिनिधि वन्दना झा द्वारा राखल गेल दुइ मांग जे महाकवि विद्यापति के डीह पर राष्ट्रीय स्मारक भवन निर्माण कयल जाय ताहि प्रति आ गुजरात मे बनि रहल शाश्वत मिथिला भवन केर प्रस्तावित निर्माण पूरा करबाक लेल संघीय सरकार के सहयोग भेटय ताहि प्रति सकारात्मक प्रतिबद्धता जनौलनि। संजय झा इहो बजलाह जे सरकारी कार्यशैली व संयंत्र मे किछु बात नहियो सम्भव हुए लेकिन व्यक्तिगत आ समूहगत स्तर पर आवश्यक सहयोग लेल ओ भरपूर प्रयास करता।
उद्घाटन समारोह में कनी देरी सँ उपस्थित भेलाह भारतीय राज्यमंत्री अश्विनी चौबे सेहो मिथिलाक लोक, हुनक शिक्षा आ संस्कार संग साहित्यिक परम्परा केर उच्च सम्मान करैत आयोजकक विलम्बित आमंत्रण शिरोधार्य करैत उपस्थित हेबाक बात कहलनि। बाल्यकाल सँ कोना महाकवि विद्यापति संग आत्मसात करबाक पैतृक संस्कार प्राप्त भेल से उजागर करैत महाकवि केर स्मृतिगान मुक्तकण्ठ सँ कयलनि। मिथिला के विकास आ भाषा संस्कृति के संरक्षणार्थ भारतक मोदी सरकार कतेक प्रभावकारी तरीका सँ अटल जी के समय सँ करैत आबि रहल अछि से याद करैत निकट भविष्य में रामायण सर्किट के महत्वाकांक्षी परियोजना सेहो जल्द लागू कयल जायत से जनतब देलनि। एयरपोर्ट, एम्स संग पर्यटकीय विकास केर लक्ष्य पर काज एनडीए सरकार के योगदान थिक ओ बतेलनि।
कार्यक्रमक अन्यान्य विशेषता
अहमदाबाद मे आयोजित मैथिली कार्यक्रमक तैयारी सदिखन मनोयोगपूर्वक होइत रहल अछि। अन्तर्राष्ट्रीय मैथिली सम्मेलन विराटनगर द्वारा एकर अनुकरण करबाक आ एहि तरहक समन्वय व कार्यशैली केँ अपनेबाक आह्वान सेहो कयल गेल छल। एहि दिश आरो वृहत् समझदारी तय करबाक जरूरत अछि। एहि वर्ष २०२२ के ‘गुजरात मिथिला महोत्सव’ मे स्थानीय विशेषता संग मिथिला केँ जोड़बाक आ ताहि संग-संग ग्लोबल मैथिल केँ एकजुट करबाक प्रयास केँ निरन्तरता दैत आयोजक द्वारा मैथिल शिरोमणि सम्मान कुल ९ गोटे केँ देल गेल अछि जाहि मे नेपाल व भारत दुनू दिशक स्रष्टा सम्मिलित छथि। एहि सँ एक पैघ सन्देश यैह देल गेल जे मिथिलाक दायरा कोनो निहित क्षेत्र व निहित जाति-समुदाय मात्र नहि अपितु समस्त मिथिलालोक केँ एकजुट कय केँ आगू बढबाक चाही। अहमदाबाद ई उदाहरण केँ बेर-बेर सिद्ध करैत आबि रहल अछि।
आयोजन एके दिनक रहितो अलग अलग कार्यक्रम केँ सुनियोजित ढंग सँ निष्पादित करब बहुत चुनौतीपूर्ण भेल करैत छैक। लेकिन समय केर ध्यान करैत आ विषय सँ बिना बहकने जँ कयल जाय त ओहि कार्यक्रमक उपलब्धि दीर्घकालिक होइत छैक। कार्यक्रमक प्रस्तुति सँ ई बुझायल जे समय व्यवस्थापन अत्यन्त चौकन्ना रहैत पूरा भेल।
कतेक जिबए य मैथिली अन्तर्गत प्रवास क्षेत्र में रहि रहल लोकपरिवार केँ मूल संस्कार-संस्कृति सँ जोड़य वला प्रश्न सब पुछल गेल। एकर विजेता मनीषा झा केँ एकटा एलईडी टीवी के पुरस्कार देल गेलनि। मनीषा भले पहिल बेर एकर विजेता भेलीह एहि वर्ष लेकिन ई कार्यक्रम सेहो निरन्तरता मे राखल गेल अछि। पिछला वर्ष सेहो एहि तरहक मौलिक संस्कृति सँ जुड़ल प्रश्न पुछि विजेता केँ एहिना पुरस्कृत कयल गेल छलन्हि। मनीषा विजेता त बनबे कयलीह संगहि ओ अपन बौद्धिक क्षमता सँ हजारों के संख्या मे सहभागी मैथिल परिजन लोकनि केँ बेस प्रभावित कयलीह। एकर सकारात्मक असर आबयवला समय मे देखल जायत। बेसी स बेसी लोक अपन मूल, मौलिकता आ विध-विधान सँ जुड़ब पसिन करत।
तहिना सम्मान कार्यक्रम में गुजरात के प्रस्तावित मिथिला भवन लेल जमीन दाता लोकनि केँ सम्मानित कयल गेलनि। भूमिदान सम्मान प्राप्तकर्ता में राज किशोर झा, नीरज कुमार, प्रवीम एम झा, सुजीत राय, रविंद्र एन. झा, अमिय कुमार झा, प्रेम प्रकाश सिंह, ओंकार नाथ झा संगहि जी. एन. झा, शेखर प्रियदर्शी, विजय कुमार सिन्हा, प्रकाश झा, संजय ठाकुर, प्रवीण कुमार झा बडौदा, राजू भाई डाभी, वैद्यराज डॉ. हरिनाथ झा, उपेंद्र नाथ चौधरी, सत्येंद्र एन झा, बसन्त झा, करसन भाई पटेल, प्रो. अनिल मिश्रा, श्रीमती विनीता पाठक, श्रीमती वन्दना झा छलथि।
आयोजक द्वारा प्रत्येक साल आयोजन होइवला वृहत महोत्सव द्वारा भाषा, साहित्य, कला, संस्कृति, समाज आदि विभिन्न क्षेत्र में आजीवन योगदान देनिहार भारत सँ नेपाल धरिक मिथिलावासी केँ देल जायवला मैथिल शिरोमणि सम्मान सँ एहि वर्ष महामंडलेश्वर लक्ष्मण दास, कमलाकांत झा, लक्ष्मण झा सागर, डॉ आभास लाभ, ए के झा, नीरज कुमार, लोकेन्द्र सिंह, देवब्रत झा, सुबोध प्रसाद पंकज एवं प्रवीण द्वारी केँ सम्मानित कयल गेलनि अछि।
मैथिली अभियानी सम्मान सखी बहिनपा मिथिलानी समूह के गुजरात संयोजिका रूबी झा केँ देल गेलनि। संस्था केँ ५ लाख टका सँ ऊपर के दान दाता लोकनि में ललित कुमार झा, सन्तोष कुमार मिश्र, अमरेश झा तथा शिवशंकर झा केँ दानवीर सम्मान सँ सम्मानित कयल गेलनि। तहिना समा चकेवा के कलाकार लोकनि मध्य कुल 9 गोटे केँ सम्मान कयल गेलनि।
एहि कार्यक्रम में वन्दना झा द्वारा लिखल गेल दुर्गासप्तशती के भावानुवाद पाठ विधि सहित पोथीक लोकार्पण सेहो कयल गेल।
सांस्कृतिक कार्यक्रम में काठमांडू सँ पधारल डॉ आभास लाभ, दिल्ली सँ कुमकुम मिश्र, मोरंग नेपाल सँ वीरेंद्र झा, दरभंगा सँ खुश्बू मिश्रा द्वारा विभिन्न लोकगीत तथा भक्तिगीत सब प्रस्तुत कयल गेल छल।
एहि बेरुक आयोजन सेहो आनहि बेर जेकाँ कतिपय नव आ अनुकरणीय प्रयोग कयलक। कार्यक्रम के शुरुआत सँ लैत कलाकार आ सम्मानित विभूति लोकनि में भारत संग नेपाल केर सहभागिता विशेष रूप सँ करायल गेल। साहित्यकार गीतकार शिव कुमार टिल्लू द्वारा रचित विशेष मिथिलागान, स्वागत गीत आदि के प्रस्तुतिक काफी सराहना दर्शक लोकनि खूब कयलनि।


text:
दरभंगा। 02 दिसम्बर। मिथिला समागम केँ संयोजक श्री उमाकान्त झा 'बक्शी' केर नेतृत्व म' आगामी मिथिला समागम समारोह केर आयोजन अखिल भारतीय मैथली साहित्य परिषद दिघ्घी पोखरि दरभंगा म' होमे जे रहल अछि। जाहि म' समस्त मैथिल अभियानी सादर आमंत्रित छी।
मिथिला समागम, मिथिला केँ भौतिक विकास लेल, मैथिल केँ मान सम्मान केँ लेल, मिथिला क' भारतक राज्यक नक्शा म' स्थान केँ लेल, मिथिला राज्य केँ निर्माण हो ताहि लेल मात्र राजनैतिक मंच अछि। मिथिला समागम, मिथिला राज्य अभियानी केँ बीच एकता, भाईचारा, सद्भावना, भावनात्मक एकता आपसी सहयोग केँ लेल संकल्पित अछि।
मिथिला राज्यक माँग, मिथिलाक समग्र विकास आ मैथिल जनमानस म' राजनैतिक जनचेतनाक प्रसार केर अन्तिम उपलब्धिक वास्ते अलग -अलग समूह म' बँटल आन्दोलनी केँ एकजुट करबाक पुण्य विचार सँ आयोजित मिथिला समागम केँ उद्देश्य एकर 13 सूत्री प्रसताव सँ सर्वविदित अछि।
मिथिला राज्य लेल प्रतिबद्ध सभ संगठन सँ हटि केँ मिथिला समागम केर उद्देश्य पर एक नज़री देल जाऊ;
मिथिला समागम के प्रस्ताव ---
(1) - मिथिला समागम वर्तमान बिहार केँ 24 जिला आ झारखंड केँ 6 जिला कुल 30 जिला क' मिथिला राज्य घोषित करैत अछि।
(2) - मिथिला समागम कोनो संस्था नहि एक मंच थीक आ मंचे रहत, नव संस्था नहि बनत। ई मंच सब मिथिला मैथिल संगठन क' एक सूत्र म' बांधि मिथिला राज्य अभियानक लेल जन चेतना करत।
(3) - मिथिला समागम ओहि दलक नेता के जे मिथिला राज्य क' अपन घोषणा पत्र म' स्वीकार नहि करैत अछि तिनका संपर्क कय समझेबाक बूझेबाक प्रयास करत यदि तकर बादो ओ नेता मिथिला राज्य केर समर्थन नहि करता एहेन नेता के मिथिला म' वहिष्कार करत।
(4) - मिथिला समागम एहेन नेता के चाहे ओ मंन्त्री हो या प्रधानमंत्री जकर पार्टीक घोषणा पत्र म' मिथिला राज्य नहि, मिथिला राज्य अभियानक मंच पर स्वागत नहि करत ।
(5) - मिथिला समागम अपन सभ कार्यक्रम मिथिले के पावन भूमि पर करत।
(6) - मिथिला राज्य अभियानी मिडिया फोटो अखबार पंप आ शो के लेल व्यग्र नहि रहता। आन्दोलन करता मिडिया अपने आप समाचार छापय एहेन आन्दोलन करता।
(7) - अनेको व्यक्ति मिथिला मैथिल मिथिला राज्य आन्दोलनक नाम पर कोनो ने कोनो मिथिलाबाद विरोधी दलक राजनीति कय रहल छथि। मिथिला समागम मंच एहेन व्यक्ति सँ मिथिला हित म' काज करय लेल निवेदन करैत अपन दोहरा चरित्र क' समाप्त करक लेल निवेदन करैत अछि।
(8) - मिथिला समागम के सब कार्यक्रम सादगी सँ होयत। जतय कम सँ कम खर्च पर समागम होयत।
(9) - मिथिला समागम चंदा केर धंधा नहि करत।
(10) - मिथिला समागम म' शामिल सब संगठन अपना के मजबूत करत जनता सँ जूड़त आ मिथिला राज्य अभियान क' लोक प्रिय बनाओत।
(11) - समागम जाति धर्म मजहवी भाषायी उन्माद सँ मिथिला क' मुक्त करैक जनचेतना अभियान करत आ मिथिलावासी एकता मिथिलाबाद के स्थापित करत।
(12) - समागम अंगिका, वज्जिका,जूलही आ अन्य बोली जे मिथिला के तीसो जिला मे बाजल जाईत अछि से मैथिली अछि आ मैथिली पुस्तक साहित्य एकादमी पटना मे सब के मैथिली भाषा के पोथी मानत।
(13) - मिथिला विकास आर मिथिला राज्य आन्दोलन मिथिला के सत्ता द्वारा उपेक्षा के विरुद्ध संघर्ष अछि आ एक दोसर के पूरक अछि । अत: समागम मे शामिल विकास आर राज्य आंदोलनी एक दोसर केर समर्थन करत, आलोचना नहि करत।
एहि बेरक मिथिला समागम म' मिथिला राज्य लेल प्रस्तावित जिला सँ कम सँ कम 21 जिलाक लोक सहभागी भ' रहल छथि। हर्ष केँ विषय अछि जे मिथिला समागम म' सहभागिताक संख्या प्रारंभिक अनुमान सँ बेसी भ' रहल अछि। मिथिला राज्य क' लोकप्रियता बढ़ि रहल अछि। आवश्यकता अछि हम सभ अप्पन कर्तव्य केर निर्वाहन करैत रही। मिथिला राज्यक दर्जा पाओत। एहि विश्वास पर समागम लेल अप्पन सहभागिता सुनिश्चित कायल जाऊ।
आऊ सभ मिल मिथिलाक समग्र विकास आ अलग मिथिला राज्य लेल एहि मुहीम म' अप्पन सहभागिता सुनिश्चित करैत दोसर 'मिथिला समागम समारोह' क' सफल बनाबी।
समागम सँ सम्बंधित कुनु तरहक जानकी लेल संपर्क करि:
श्री उमाकान्त झा 'बक्शी' - 9830365506
श्री कमलेश झा - 9304696537
श्री उदयशंकर मिश्र - 9709633096


text:
दिवस विशेष स्वाध्याय
– प्रवीण नारायण चौधरी
हमर लक्ष्मीजीक जन्मदिन पर किछु खास बात
भगवान विष्णु केर विभिन्न अवतार आ ताहि मे हुनक शक्ति अर्थात् लक्ष्मीजीक भूमिका सुनिते-बुझिते छी। श्रीराम संग सीता एवं श्रीकृष्ण संग रुक्मिणी (राधा सेहो) केर विभिन्न जीवनलीला रामायण आ भागवत कथा मे हम सब सुनैत-बुझैत रहलहुँ अछि। भगवानक स्वरूप केर आध्यात्मिक चिन्तन कयला सँ सदिखन हम-अहाँ अपन जीवन केँ सही मार्गदर्शन करैत रहैत छी। आइ हम भगवान विष्णु संग लक्ष्मीक किछु चर्चा किछु विशेष अवस्था मे कय रहल छी।
भगवान विष्णु शेषशय्या पर विराजित छथि आ माता लक्ष्मी भगवानक चरण सेवा मे देखा रहली अछि। त्रेता मे भगवान विष्णु राजा दशरथक पुत्र बनि माता कौशल्याक गर्भ सँ श्रीराम केर रूप मे जन्म लैत छथि आ एम्हर सीतारूपी लक्ष्मी भूगर्भ सँ राजा जनक द्वारा हलेष्ठि यज्ञ सँ जन्म लैत छथि। द्वापर मे भगवान कृष्ण संग लक्ष्मी दुइ अवतार लैत राधा आ रुक्मिणी बनिकय एहि धराधाम मे एबाक कथा-गाथा अछि। स्वाध्याय मे हमरा लक्ष्मी जीक कुल ८ अवतार केर चर्चा एना भेटलः
महालक्ष्मी जे वैकुंठ मे निवास करैत छथि।
स्वर्गलक्ष्मी जे स्वर्ग मे निवास करैत छथि।
राधा जी गोलोक मे निवास करैत छथि।
दक्षिणा जे यज्ञ मे निवास करैत छथि।
गृहलक्ष्मी जे गृह मे निवास करैत छथि।
शोभा जे हर वस्तु मे निवास करैत छथि।
सुरभि (रुक्मणी) जे गोलोक मे निवास करैत छथि।
राजलक्ष्मी (सीता) जे पाताल और भूलोक मे निवास करैत छथि।
खूब गौर सँ देखू, भगवान विष्णु जहिना कण-कण मे विराजित छथि तहिना माता लक्ष्मी अहाँ केँ उपरोक्त ८ रूप मे हर जगह समान रूप सँ देखा जेती।
कतेको लोक राधा आ रुक्मिणी मे लक्ष्मीक अवतार के थिकीह ताहि मामिला मे द्वंद्व मे पड़ि गेल करैत छथि। रामायण मे सेहो सीताजी केर अग्नि परीक्षा आदि सँ जुड़ल कय गोट बात मे भिन्न-भिन्न तरहक दुविधा कतेको लोक मे देखल जाइछ। एहि सब प्रकरण सँ पूर्व भागवत कथा मे एकटा आख्यान आयल अछि जे भगवान विष्णु द्वारा भृगु ऋषिक पत्नीक वध कय देबाक कारण भृगु ऋषि विक्षिप्त अवस्था आ पत्नी वियोग मे भगवान विष्णु केँ सेहो अपनहि वियोग समान पत्नी वियोग प्राप्त करबाक शाप देल गेल छलन्हि। सीता संग वियोग, राधा संग वियोग, रुक्मिणी संग वियोग – ई सब एहि शाप केँ भगवान द्वारा शिरोधार्य करबाक कारण देखैत छी हम सब।
राधा आ रुक्मिणी दुनू लक्ष्मीजीक अवतार थिकीह
जी! अहु बातक पाछाँ एकटा बड रोचक कथा भेटैत अछि जे सामान्यतया हमरा सब गोटे केँ नहि बुझल अछि। त्रेता युग मे जखन सीताक अपहरण होइत छन्हि ताहि समय ओ लक्ष्मीजीक वैकल्पिक अवतार ‘छायारूप सीता’ बनिकय श्रीरामक संग वनगमन करबाक बात कहल गेल अछि। रावण जेहेन दुराचारी-अत्याचारी द्वारा अपहृता बनिकय यैह छायारूपी सीताजी कष्ट भोगैत छथि। रावणक अन्त कयला उपरान्त ओ छायारूपी सीता सेहो भगवान विष्णु सँ स्वयं केँ संगे रखबाक इच्छा जतबैत छथि आर हिनकहि देल गेल वचन अनुसार त्रेता मे राधा बनिकय लक्ष्मीजी पहिने अवतार लेलीह, वृन्दावन मे भगवान कृष्ण संग रासलीला रचेलीह। पुनः द्वारकाधीश केर रूप मे लक्ष्मीजीक दोसर अवतार रुक्मिणीजी अधीश्वरी बनिकय अयलीह।
आब आउ किछु लौकिक चर्चा कय ली!!
लक्ष्मीजीक ध्यान सब करैत अछि। सब सुखी-सम्पन्न होयबाक लेल आतुर रहैत अछि। लक्ष्मीजीक जेठ बहिन ‘अलक्ष्मी’ सँ सब डेराइत रहैत अछि। दुःख-दारिद्र केकरा चाही भला!! आ लक्ष्मीजी केकरा ऊपर कखन ढरि जेती सेहो कियो नहि जनैत अछि! हुनकर सवारी ऊल्लू केर छन्हि। ऊल्लू केँ अन्हार मे सुझाइत छैक। कतय भगवती जेती से जानि सकब हमरा लेल त अपारगम्य अछिये! हँ, तखन गुरुजी (स्वामी रामसुखदासजी) केर एकटा बड नीक गप मोन पड़ैत अछि, चूँकि लक्ष्मीजी भगवान विष्णुक चरणसेविकाक रूप मे छथिन आ हम-अहाँ जँ भगवानक शरण मे रहब त स्वाभाविके भगवानक संग भगवतीक कृपा भेटैत रहत। अस्तु! सब कियो ध्यान राखब, शरणागत लेल शरणागतवत्सल केर गति सँ गति होइत छैक। अपन अन्दर केर भगवान विष्णु केँ सही सलामत सेवा करू आ जुनि बिसरू जे लक्ष्मीरूपा धर्मपत्नी सेहो सदिखन वैह भगवान विष्णुरूपी हमर-अहाँक असल पुरुष केर चरणसेविका होइत छथिन, तेँ स्वयं विष्णुरूप मे सत्य, निष्ठा आ धर्म केर मार्ग पर अडिग रहू, जय जय होयत।
आइ हमरो लक्ष्मीजीक जन्मदिन छियनि। हम ठीक त ओहो ठीक!! हम नहियो ठीक त ओ ठीक रहथि से शुभकामना!!


text:
विजय कुमार झा, नोएडा। अप्रैल ९, २०१६. मैथिली जिन्दाबाद!!
मैथिली जिन्दाबाद द्वारा आरम्भ कैल गेल अभियान जे एक वर्ष मे युवा मैथिल स्रष्टाक तरफ सँ एक सौ पोथीक प्रकाशन कैल जाय, एहि तरफ गंभीर ध्यानाकर्षण भेल अछि। एहि सँ पूर्व मे साहित्य लेखन तरफ हमर बहुत रास रुचि नहि छल। परन्तु हमरो जखन एहि अभियान मे संपादक प्रवीण नारायण चौधरी द्वारा जोड़ल गेल तऽ अपनहि मोनक भीतर एकटा प्रश्न उठल जे कि सचमुच हमहुँ लिखि सकैत छी मैथिली भाषा मे किछु साहित्य… आर प्रकाशन करा सकैत छी… एकर जबाब भेटल जे ‘बिल्कुल लिखि सकैत छी। प्रकाशित सेहो करा सकैत छी। अहाँ जतेक करब ओतेक करू। बाकी सहयोग लेल सब अछि’। आइ यैह प्रेरणा भेटलाक बाद हम निरंतर क’-ट’ कय केँ लिखय लागल छी। लोकक प्रतिक्रिया पेबाक लेल हम ओ सब बात फेसबुक पर सेहो पोस्ट कय रहल छी। निरंतर लोकमानस मे स्वीकार्यता बढैत देखि रहल छी। हमर लेखनीक स्तर सेहो दिन-ब-दिन नीक भेल जा रहल अछि ई अनुभूति कय रहल छी। लोक सबहक प्रतिक्रिया आ प्रोत्साहन हमरा लेल रामबाण केर कार्य कय रहल अछि। हम विचारि लेलहुँ जे एहि १०० लेखक केर समूह मे वर्ष २०१६-१७ मे हमहुँ रहब।
एक प्रयास आइयो केलौंः
विद्यापति उगना मिलन आ बिछोरक बियोग


text:
मधुबनीक विख्यात शिवतीर्थ कपिलेश्वर स्थानक प्रांगण मे मासिक चलन्त कविगोष्ठीक सतरहम बैसारक आयोजन बीतल रवि कें सफलतापूर्वक सम्पन्न भेल. स्थानीय कवि अवधेश झा संयोजन ओ लेखिका स्वर्णिम किरण झा अध्यक्षता मे आयोजित एहि बैसार मे दरभंगा, मधुबनी ओ सीतामढीक दू दर्जन सं बेसी कवि-कवियित्रीक सहभागिता देखल गेल.
विभिन्न गंभीर विषय पर एक सं एक स्वरचना पढि कवि लोकनि साहित्यप्रेमी सबहक वाहवाही हंसोंथबा मे सफल रहलाह. नवांकुर भोला साहुकार केर मिथिला-मैथिलीक बखान पर केन्द्रित रचना सं प्रारंभ भेल एहि बैसार मे युवा दुर्गेश मंडल नेनपन कें केन्द्र मे राखि अपन रचना वाचन केलाह. तदुपरांत गीतकार वाचस्पति ठाकुर परातीक रूप मे गीत प्रस्तुत क' उपस्थित जनसमूह कें मंत्रमुग्ध क' देने छलाह.
राघव रमणक वाचस्पति डीह पर केन्द्रित रचना आयोजन मे एकटा अलग छाप छोड़ैत दृष्टिगोचर भेल त' ओतहि युवातुर्क निस्सन गजलकारक सुमित गुंजन सत्ताक कुव्यवस्था पर चोट करैत सुन्दर गजलक पाठ कएने छलाह. वासंती नवरात्राक पहिल दिन आयोजित भेल एहि बैसार मे नारी शक्ति सहभागिता सेहो देखल गेल. कवियित्री रूबी मिश्रा अपन कविता मे बाल-मजदूरीक सजीव चित्रण करबाक सुन्दर प्रयास केने छलीह.
हास्य कवि रूप मे स्थापित होइ दिस अग्रसर युवा कवि कमलेश प्रेमेन्द्र अपन चिर-परिचित अंदाज मे नव बरखक मेला मे ठेलम-ठेला मध्य सं हास्य अधिश्रोता सबहक बीच रखलाह आ लोकक पेट मे बग्घा लगबै मे सफल रहलाह.
एहि बीच कल्याण जी अपन वसंत-वर्णन शीर्षकक कविता मे प्रकृतिक जीवंत चित्रण अकानल गेल. तदुपरांत गीताकान्त झाक भक्ति रस मे बोरल गीत प्रस्तुत क' मैथिली मौलिक गीतक एकटा निस्सन उदाहरण रखने छलाह. एहि स' पहिने नवतूरमे बेस अंखिगर युवा कवि प्रियरंजन झाक जीवन मे नारीक महत्व विषय-वस्तु पर केन्द्रित रचना मैथिली गद्य कविता कें एकटा नव उचासक अखियास करौलक.
अक्षय आनन्द सन्नी अपन रचनाक माध्यमे नारीक प्रति लोकक गिद्ध दृष्टि केर बहन्ने समाज पर कुठाराघात करबाक भरिसक प्रयास कएने छलाह. कार्यक्रमक संयोजक ओ कवि अवधेश झा अपन रचनाक माध्यमे नारी कोनो वस्तु नहि सन गंभीर गप्प नव अंदाज मे कहने छलाह. प्रसिद्ध युवा कवि मैथिल प्रशांतक गजल मे नव तेवर लोकक हृदय धरि पहुंचल छलैक. प्रशांत अपन गजल मे विभिन्न रास सम-सामयिक मुद्दा पर बड़ सहजता सं निस्सन चोट केने छलाह.
दुष्यंत कुमार वत्सक हिन्दी सं मैथिली अनुवाद कविता बैसार मे एकटा अलग छाप छोड़ने छल. मनोज कामत अपन हास्य रचनाक माध्यमे वर्तमानक शिक्षा व्यवस्था पर करगर व्यंग्य कएने छलाह त' दरभंगा आकाशवाणीक प्रतिनिधि कवि अखिलेख झा लोकतंत्रक कुव्यवस्था पर सशक्त प्रहार अपन रचनाक माध्यमे कएने छलाह.
कार्यक्रमक प्रसिद्ध हास्य कवि अर्जुन कविराज 'नेता जी जेल मे' शीर्षक कविता वाचन क' बैसार मे चारि चान लगा देलनि. अंत मे कार्यक्रमक अध्यक्षा श्रीमती किरण देसी फ्लेवरक चैतावर प्रस्तुत क' आनन्दित क' देने छलीह. कार्यक्रम मे बाॅलीवुड केर फिल्म अभिनेता ओ सुच्चा मैथिल नरेन्द्र झाक देहावसान पर उपस्थित व्यक्तित्व शोक व्यक्त क' हुनके मृतात्माक शांति लेल दू मिनटक मौन रखने छलाह. तकरा बाद अध्यक्षाक अध्यक्षीय संबोधन, अखिलेख झा द्वारा कार्यक्रमक समीक्षा आ काव्य बैसारक संस्थापक मैथिल प्रशांत द्वारा धन्यवाद ज्ञापन कएल गेल.
एहि आयोजन मे संचालनक भूमिका मनोज कामत निमाहने छलाह.
रिपोर्ट: अक्षय आनन्द सन्नी


text:
मंगलदिन मुख्यमंत्री नीतीश कुमार कए कहलगांव फायरिंग क बाद बनल बनर्जी आयोग अपन रिपोर्ट सौंप देलक। सरकार एहि रिपोर्ट कए शीघ्र विधानसभा मे रखबाक प्रयास कए रहल अछि।
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
— कृति नारायण झा।
महाकवि विद्यापति केर प्रसिद्ध नचारी “धोती, लोटा, पोथी, पतरा सेहो सब लेलनि छिनाय। जँ किछु बजता नारद बाभन, दाढी धय लेब घिसियाय।।” अढरन ढरन भोलेनाथ आ माता पार्वती के बिवाह में घटक बनल देवर्षि नारद के कुचेष्टा में लिखल गेल हिमालय राज के परिवार द्वारा ई रौद्र आ कटु शब्द एहि बात केर परिचायक अछि जे घटक के स्थिति की रहैत छैक जखन कि परिस्थिति पूर्णतया भिन्न रहैक कारण महादेव के अपन पति के रूप में प्राप्त करवाक हेतु पार्वती सहस्त्रो वर्ष धरि कठिन तपस्या कयने छलीह आ पार्वती के कठिन तपस्या देखि देवर्षि नारद अपना के घटक के रूप में कैलाश में उपस्थित कयने छलाह। ओना कहल जाइत छैक जे कन्यादान सन पुनीत काज में सहयोगी बनब अत्यन्त पुण्य केर काज होइत छैक। घटक केर मूल अर्थ होइत अछि प्रतिभागी। कन्या अथवा बर पक्ष के समस्त जानकारी एकत्रित कएनाइ आ ओकरा दुनू पक्ष के समक्ष प्रस्तुत कएनाइ, यएह मुख्य काज घटक के रहैत छैन्ह। नीक लोक के नीक लोक सँ सम्बन्ध स्थापित करवा में घटक केर मुख्य भूमिका होइत छैक। ओना मुख्य रूप सँ घटक के सुनऽ बहुत पङैत छैक खास कऽ कऽ मिथिला में, कारण जँ बर दुब्बर छैथि तऽ सभ स्त्रीगण सभ कहय लगैत छथिन्ह जे घटक केहन आन्हर छलखिन्ह जे देखलखिन्ह नहिं जे बर के अप्पन माय दूध नहिं पियाओने छैक आ एकर बिपरीत जँ मोट बर छैथि तऽ स्त्रीगण सभक भाषा बदलि जाइत छैन्ह जे गे माए बर के ततेक टा के पेट छैक जे सभटा अपने खा लेतै, कनियाँ के की खुआओतै? अर्थात् घटक के सभ परिस्थिति में सुनवाक छैन्ह। ओना जँ मनुष्य, मनुष्य के काज नहिं आबय तऽ मनुखक जीवन ब्यर्थ मानल जाइत छैक तेँ घटक लोकनि एक दोसर सम्बन्ध जोङवाक हेतु घटकैती करैत छैथि। किछु अपवाद के छोड़ि घटकैती पूर्णतया निःश्वार्थ भावना सँ कयल जाइत छैक आ संगहि घटकैती मुख्यतया प्रत्यक्ष अथवा परोक्ष कोनो सम्बन्ध भेलाक उपरान्ते कयल जाइत अछि। ओना मिथिला में बभनलत्ती प्रसिद्ध अछि। मिथिला मे एक दोसर सँ कोनो ने कोनो रूपमे सम्बन्ध निकलिए जाइत छैक अथवा मिथिलाक लोक सम्बन्ध निकालि लैत छैथि। संक्षेप रूप में कहल जा सकैछ जे घटकैती केर काज मिथिला में अत्यंत कठिन आ जिम्मेदारी सँ भरल होइत अछि, कन्या पक्ष आ बर पक्ष के समस्त आशा आ विश्वास के अपन माथ पर लादि कऽ चलय बला घटक एकटा पूण्य काज मानि आदि काल सँ करैत आबि रहल छैथि आ ई काज निर्वाध रूप सँ चलैत रहत। एकटा घटक के आत्मा में सुख केर आभास ओहि दिन होइत छैन्ह जाहि दिन एकटा कन्या आ बर के समान आ यथोचित सम्बन्ध स्थापित होइत छैन्ह । जय मिथिला आ जय मैथिली 🙏 🙏 🙏


text: नई दिल्ली। ब्रिटेन बिहार क आर्थिक विकास मे रुचि देखा रहल अछि। ब्रिटिश कंपनी लेल निवेश क संभावना तकबा लेल एकटा प्रतिनिधि मंडल बिहार गेल अछि। ब्रिटेन क वित्त मंत्री जॉर्ज ओसबोर्न खुद मुख्यमंत्री नीतीश कुमार स भेंट केलथि अछि आ राज्य मे निवेश क संबंध मे जानकारी लेलथि अछि। जानकारी क अनुसार ओसबोर्न क संग भारत मे ब्रिटिश उच्चायुक्त जेम्स बीवेन, सांसद जे जॉनसन आ ब्रिटिश उच्चायोग क राजनीतिक प्रमुख पॉल रेनी सेहो प्रतिनिधिमंडलक हिस्सा छलाह। मुख्यमंत्री नीतीश कुमार प्रतिनिधिमंडल स कहला जे बिहार मे निवेश क काफी मौका अछि जाहि मे विशेष रूप स उर्जा, पेशेवर शिक्षा (इंजीनियरिंग, प्रबंधन, कानून, कौशल विकास) आ कृषि आधारित उद्योग क्षेत्र शामिल अछि। कुमार कहला जे हुनकर सरकार सुशासन कए सर्वोच्च प्राथमिकता देने अछि जाहि मे ‘कानून व्यवस्था’ लागू करब, सरकार क काज मे पारदर्शिता, आधारभूत संरचना मे निवेश, स्वास्थ्य आ शिक्षा सन जनसेवा क वितरण कए मजबूत करब शामिल अछि। ओ ब्रिटेन क वित्त मंत्री कए बिहार एबाक विशेष निमंत्रण देलथि। ओसबोर्न कहला जे ओ अपन अगिला भारत यात्रा क दौरान बिहार क बारे मे आओर बेसी जानकारी लेबाक कोशिश करताह।


text:
— विवेकी झा।
अपन भारत आ कहल जाय त हम सब यूरोपीय सभ्यता के वर्चस्व आ पस्च्मिकरनक प्रभाब में अतेक फसल छी, की नब बर्ष कहिया अइछ आ ओकर की महत्वा अइछ से भुली विश्व भर के देखा देखी 1 जनवरी के दिन नववर्ष मनाबै के प्रथा चलाबैत आबि रहल छी । भारत में अधिकांश आदमी अंग्रेजी कलैण्डर के हिसाब सँ नववर्ष 1 जनवरी के मनाबैत अइछ । लेकिन इहो बात ठुकराईल नय जा सकैत अइछ जे हमर देश के एक पैघ वर्ग चैत्र माह के शुक्ल पक्ष की प्रतिपदा के दिन नववर्ष के उत्सव मनाबैत अइछ । ई दिन बहुसंख्यक हिंदू समाज के लेल अत्यंत विशिष्ट अइछ कारण की अहि तिथि सँ हम आहाँ नव पंचांग प्रारंभ करैत छी आ वर्ष भर के पर्व, उत्सव एवं अनुष्ठानों के शुभ मुहूर्त निश्चित करैत छी ।
हम मैथिल अखन पूर्ण रूपेण नय बद्ललौ । हम सब जुरशीतल – जुडशीतल जेकरा शीतलाष्टमी पर मनाबै के परंपरा अइछ। मिथिला के मैथिली नव वर्ष अहि दिन सँ सुरु भ जायत अइछ।भारत और नेपाल के मिथिला क्षेत्र में मैथिल सब के द्वारा मनायल जायत अइछ । ई मेष संक्रांति के तिरहुत नव वर्ष सेहो कहल जायत अइछ । अहि अवसर सँ मैथिल पतरा सुरु भ जायत अइछ , जे कि मैथिल क्षेत्र में उपयोग होय बाला एक कैलेंडर सेहो कैह सकैत छियै । भारतक मैथिल सँग नेपाल के मैथिल क्षेत्र के पारंपरिक कैलेंडर अइछ ।
भारत में सांस्कृतिक विविधता के कारण, काल के गणना विक्रम संवत, शक संवत, हिजरी सन, ईसवीं सन, वीरनिर्वाण संवत, बंग संवत आदि के हिसाब सँ होयत छै।भारतीय कालगणना में सर्वाधिक महत्व विक्रम संवत पंचांग के देल गेल अइछ । अपन सबहक जतेक कार्यक्रम जेना विवाह, नामकरण, गृहप्रवेश जका कोनो काज शुभ कार्य विक्रम संवत के अनुसार करैत छी ।
विक्रमादित्य उज्जैन के शकों के कठोर शासन सँ मुक्ति देने रहैत, हुनक विजयी दिबस के स्मृति स्वरुप विक्रम संवत पंचांग के निर्माण आजुक दिन भेल।
भारतवर्ष में ऋतु परिवर्तन के सँग हिंदू नववर्ष प्रारंभ होयत अइछ । चैत्र माह में शीतऋतु के विदाय क आ वसंत ऋतु के सुहावने परिवेश के स्वागत के सँग नववर्षक आगमन होयत अइछ।
आय के दिन के सँग किछु पौराणिक कथा सेहो जुरल अइछ । पुराण-ग्रन्थ के अनुसार चैत्र मास के शुक्ल पक्षक प्रतिपदा के दिन त्रिदेवों में सँ एक ब्रह्मदेव ने सृष्टि की रचना केने रहैत। अहि दिन श्री राम आ युधिष्ठिर के सेहो राज्याभिषेक भेलैन । माँ दुर्गाक चैत्र नवरात्रि के सेहो प्रथम दिवस अइछ , आर्यसमाज सेहो स्थापना दिवस अइछ , आरो कतेको कारण सँ ई दिन विशेष महत्त्व बाला भ जायत अइछ ।
बहुत दुखक बात कही जे अतेक महत्वपूर्ण दिन भेला के बादो ई विडम्बना अइछ कि हमार समाज जतेक धूम-धाम सँ ओ विदेशी नववर्षक एक जनवरी के उत्सव नगरों-महानगरों में मनाबैत अइछ तेकर अपेक्षा ई शतांश हर्ष तक अहि पावन-पर्व पर देखाय दैत अइछ । अपन सब हक बिछ बहुत सँ लोग त एहन जरुर हेता जे अहि दिनक महत्व सँ अनभिज्ञ हेता । आश्चर्यक विषय त ई अइछ जे हम सब परायी परंपरा के अन्धानुकरण में त रुचि लैत छी किन्तु अपन विरासत से अनजान बनल बैसल रहैत छी । हम अपन पंचांग की तिथि, नक्षत्र, पक्ष, संवत् आदि से प्रायः विस्मृत भेल जा रहल छी । ई स्थिति दुर्भाग्यपूर्ण अइछ, पर अखनो देर नय भेल अइछ हमरा सब के बदलय के जरुरत अइछ । आव हम सब , अपन नववर्ष के पहचानि , ओकर स्वागत ओही ढँग सँ करि आ उत्सव के सार्थक बनाबी।
नया साल एक नव शुरूआत के दर्शाबैत छै आ हमेशा आगे बढै के सीख दैत छै । पुरान साल में हम सब जे किछु सीखलौ , सफल या असफल भेलौ ओय सब सँ सीख ल, एक नव उम्मीद के सँग आगु बढ़बाक चाही ।


text:
दरभंगा, १५ सितम्बर २०१९. मैथिली जिन्दाबाद!!
काल्हि १४ सितम्बर शनि दिन दरभंगा मेडिकल कॉलेज केर सभागार मे प्रथम वर्ष केर एमबीबीएस छात्र लोकनिक व्हाइट कोर्ट सेरोमनी आयोजित कयल गेल। अवसर छल एक माह सँ चलि रहल प्रथम फाउंडेशन कोर्स केर समापनक । एहि कार्यक्रम केर दौरान सीनियर छात्र और फैकल्टी केर फर्स्ट बैचक छात्र सभ सँ परिचय और भेंट कराओल गेल । एहि अवसर पर आयोजित रंगारंग सांस्कृतिक कार्यक्रम केर दौरान गेस्ट फैकल्टी मणिकांत झा, सत्येन्द्र कुमार झा, जितेन्द्र नारायण, लावण्य कीर्ति सिंह काव्या, अमरनाथ झा, पवन सहनी, बलवीर चौधरी, विजय कुमार साहू एवं दरभंगा मेडिकल कॉलेज केर अनेक फैकल्टी केर सम्मान कयल गेलनि । संगहि सब विद्यार्थी लोकनि केँ प्रमाण पत्र देल गेलनि । दरभंगा मेडिकल कॉलेज केर प्राचार्य डा एच एन झा द्वारा नव छात्र लोकनि केँ संकल्प दियाओल गेल । अस्पताल केर अधीक्षक डा. आर. आर. प्रसाद द्वारा नवागन्तुक छात्र सभक उत्साहवर्धन करयवला विशेष वक्तव्य सेहो प्रस्तुत भेल छल । दरभंगा मेडिकल कॉलेज केर अनेक शिक्षक, चिकित्सक, अतिथि शिक्षक सहित अनेकों आर गणमान्य व्यक्ति उपस्थित रहथि । कार्यक्रम केर संचालन प्रख्यात चिकित्सक डा ओमप्रकाश कय रहल छलाह ।
अतिथि फैकल्टीक रूप मे १ मासक फाउन्डेशन कोर्स करौनिहार मैथिली विषय लेल मणिकान्त झा सहभागिता देने छलाह। ओ कहलनि अछि जे दरभंगा मेडिकल कॉलेज अस्पताल मे एम बी बी एस कोर्स मे एहि वर्ष नामांकन लेनिहार छात्र छात्रा लोकनि केँ एक मासक फाउंडेशन कोर्स कराओल गेल जाहि मे विभिन्न विषयक अतिथि शिक्षक लोकनिक द्वारा तत्संबंधी विषयक जानकारी विद्यार्थी लोकनि केँ देल गेलनि । मैथिलीक गेस्ट फैकल्टीक रुप मे हमहूं अपन सहभागिता देल । आइ समापन समारोह सह व्हाइट कोट सेरोमनी मेडिकल आडोटोरियम मे आयोजित भेल ।


text: दरभंगा। सूबा क ग्रामीण विकास मंत्री नीतिश मिश्र क कहब अछि जे केवल कामयाब भेला स सम्रग विकास संभव नहि अछि ताहि लेल काबिल बनब जरूरी अछि। ओ पब्लिक स्कूल, लालबाग क स्वर्ण जयंती समारोह मे बतौर मुख्य अतिथि बाजि रहल छलाह। ओ कहला जे एहि ठामक बच्चा कए काबिल बनेबाक जरूरत अछि, कामयाब त ओ अपने आप भ जेताह। मिश्र कहला जे किछु साल पहिने राज्यक वातावरण प्रदूषित छल। बिहारी क पहचान क अलग पैमाना छल, मुदा आब समय बदलि गेल अछि। आब राज्य मे माहौल बदलल अछि। मेधा पलायन पर ब्रेक लगबाक चाही। ओ स्कूल क संस्थापक सचिव प्रो एलके मिश्रा क शैक्षिक दृष्टि क प्रशंसा करैत कहला जे जखन इ स्कूल क स्थापना भेल त हमर जन्म नहि भेल छल। ओहि समय मे एकटा निजी स्कूल खोलबाक विचार दरभंगा सन शहर मे हुनकर मस्तिष्क मे एनाई हुनकर दूर दृष्टि क सबूत अछि। सीबीएसई क पटना क्षेत्रीय अधिकारी एवीवी प्रसाद राव बतौर विशिष्ट अतिथि कहला जे समग्र सतत मूल्यांकन विधि स छात्र क मन स परीक्षा क बोझ हल्लूक करि प्राथमिक शिक्षा क क्षेत्र मे नव क्रांति आनल गेल अछि। एहि स पूर्व प्रो. इंदिरा झा नीतिश मिश्र स प्राथमिक शिक्षा व्यवस्था कए सुदृढ़ करबाक अपील केलथि। अपन अध्यक्षीय भाषण मे प्रो. ब्रजमोहन मिश्र एलके मिश्र क क्षमता क सराहना करैत कहला जे शताब्दी वर्ष मे सेहो बेला पब्लिक स्कूल एहिना चमकैत दमकैत रहत। कार्यक्रम क उदघाटन डीआईजी बलदेव प्रसाद केलथि, जखन कि डीआइजीक कनिया स्कूलक बेवसाइटक लोकार्पण केलथि। कार्यक्रमक संचालन प्रो. पुतुल सिंह आओर धन्यवाद ज्ञापन प्राचार्य आरसी झा देलथि। एहि मौका पर स्कूल क छात्र-छात्रा सब सांस्कृतिक कार्यक्रम प्रस्तुत करि कार्यक्रम कए यादगार बना देलक।


text:
मधुबनी। 11 जनवरी। अंधराठाढ़ी थाना क्षेत्रक मगरोना गाम स्थित शुबा लाल दयावती संस्कृत सह मध्य विद्यालय केर शिक्षक दिगम्बर झा उम्र लगभग 58 बरख केँ कैल्हि बुध दिनक सांझ गौड़ गाछी लग सँ अपहरण भ' गेल। ओतहि अपहरणकर्ता सभ किछु दिन पहिने हुनक परिजन सभसँ 25 लाख टाका फिरौतीक मांग केना छल। सूचना भेटते मौका पर पहुंचल अंधराठाढ़ी पुलिस दिगम्बर झा केँ जूता आओर साइकिल बरामद केलक।
एहि बाबत पीड़ित परिजन सभ एसपी सँ न्याय केर गुहार लगौलनि अछि।
प्राप्त खबैर केर मुताबिक दिगम्बर झा नवटोली पस्टन गाम निवासी अंधराठाढ़ी बाजार सँ सांझ घर जायत छलथि। रास्ता मे गौड़ गाछी लग अपराधी सभक द्वारा हुंकार अपहरण क' लेल गेल। ओतहि दिगम्बर झा मगरोना गांव स्थित शुबा लाल दयावती संस्कृत सह मध्य विद्यालय केँ शिक्षक सेहो छथि।
परिजन सभक मुताबिक 15 दिसम्बर आओर 5 जनवरी क' अपराधी सभक द्वारा हुनकर पुत्र संतोष झा केर दूरभाष पर बेर - बेर धमकी देल जे रहल छल। एहि बाबत ओ अंधराठाढ़ी थाना मे आवेदन सेहो देना रहथिन। हुनकर आवेदन केँ थाना गंभीरता सँ नहि लेलक। अपहरण केँ सुचना भेटते एसपी दीपक बरनवाल आओर एएसपी निधी रानी अंधराठाढ़ी थाना पहूंच मामला केँ छानबीन शरू क' देना अछि। एसपी दीपक बरनवाल कहलनि कि अंधराठाढ़ी थाना मे अपहरण केँ मुकदमा दर्ज कायल गेल अछि आओर मामलाक पड़ताल कायल जे रहल अछि, जल्दे आरोपी सभकेँ गिरफ्तार क' लेल जायत।


text:
दरभंगाः लक्ष्मीपुर चंडीस्थान पंचायतक केवटगामा में एगो महिलाक मौतक बाद कियौ नञि अपन जमीन पर अंतिम संस्कार करबाक लेल इजाजत नञि देलक, तs हुनक परिजन सब हाइरक घरक पास में लाश केँ दफन कs देलक।सोम दिनक राइत केवटगामा टोला निवासी सोहगिया देवीक डायरिया सs मौत भ गेल। मौतक बाद शव केँ जरेबाक लेल मृतकाक पति अपन पासक जमीन पर गेलैथ। जीनकर जमीन छल , जमीनक मालिक माना कs देलक।एहीके बाद मृतकाक परिजन सब , सब आदमी सबसँ हुनक जमीन पर अंतिम संस्कार करबाक लेल इजाजत मांगलैथ,मुदा कियौ नञि अपन जमीन पर लाश जरेबाक अनुमति देलक।बाद मे हाइर थाइक कs मृतका केर परिजन सब लाश केँ अपन घर केर साइड में दफन कs देलक।ओही पंचायतक मुखियाक पति रमेश कुमार यादव कहलैथ कि जमीन नञि रहबाक कारण पीड़ित केँ घरक नजदीक में शव केँ दफन करैए पड़ल।
मृतकाक पति "हरिनारायण ऋषिदेव" बतेलक कि हुनका पास घर केँ अलावा आओर कतौ जमीन नञि अछि। ओहि गामक लोग सब बहुत मान मनोव्वल केलाक बादो अंतिम संस्कार करबाक लेल जमीन नञि देलैथ।एही कारण घर में लाश केँ दफनाओल गेल।
पंचायतक पूर्व मुखिया बेचन ऋषिदेव, ग्रामीण कैलू ऋषिदेव ओर लोग सब कहलैथ कि एही गांव में श्मशान नञि हेवाक कारण किनको मरै पर पर बहुत रास परेशानी होइत अछि। जिनका पास जमीन अछि ओ आदमी तs अपन जमीन पर लाशक अंतिम संस्कार करैत अछि। मुदा, जिनका पास अपन जमीन नञि आई हूनका बहुत परेशानी होइत अछि।लक्ष्मीपुर चण्डीस्थानक मुखिया "रीता देवी" कहलैथ कि पंचायत में श्मशानक लेल सरकारी जमीन उपलब्ध करेबाक लेल अंचलाधिकारी केँ पत्र भेजल जायत । ओतै अंचलाधिकारी "जयप्रकाश राय" कहलैथ कि अगर ऐहेन तरहक प्रस्ताव पंचायत सs आबैत अछि त श्मशानक लेल सरकारी जमीन चिह्नित कँ जिला अधिकारी केँ प्रस्ताव भेजल जायत , ताकि श्मशानक लेल जमीन उपलब्ध भ सकैए।
#अमानवीय #व्यवहार #लाशक संग # मैथिली समाचार


text:
गोवा सन आनंद उठेबाक लेल पटनाक लोक भारी संख्या मे गंगाक दियारा मे बनल स्पॉट पर जा रहल अछि। लोकक कहब अछि जे एहि बेरका एक जनवरी एहि ठाम मनाउल जाएत। पटना कए एकटा नव पिकनिक स्पॉट जे भेट गेल।
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
सत्यनारायण झा
मिथिला आ मैथिली भाषाक विकास हवाई सर्वेक्षण सं संभव नहि छैक। मैथिली भाषा संवैधानिक अधिकार त पाबि गेल मुदा मिथिलाक सर्वांगिन विकास त’ एखन कोसो दूर अछि। मैथिलीक संवैधानिक अधिकार भेटने काजक इतिश्री नहि भ’ गेलैक। इलेक्ट्रोनिक्स मीडिया, प्रिंट मीडिया आ अन्य संवाद स्रोत स मैथिलीक लेल मात्र ढोल पिटल जाइत अछि। कतेक गगन बिहारी नेता वोट क्लव पर दिल्ली मे जाकए ओहिठाम दसटा मैथिल कए पकरि इन्क्लाव –ज़िंदा वाद ,आ 5-10 टा मांगक नारा दए अखवार आ टीवी मे अपन वक्तव्य दए मिथिलाक विकासक सहयोगी भ जायत छथि। यद्यपि अगर ओ गगन बिहारी नेता ओतबो नहि करताह त मैथिली क नामो लेवा ताकने नहि भेटत, एहि लेल ओ जरुर धन्यबादक पात्र छथि। एखन तक त’ यैह देखलियइ अछि। लेखक –कथाकार अपन काज बाखुबी निमाहि रहल छथि। मैथिली भाषाक खजाना दिन दिन भरि रहल छैक ताहि मे कोनो संदेह नहि।
मिथिलाक विकासक लेल ओकरा जमीनी लीडरशिप चाही। एहन एहन ग्रुप बनए जे ग्रुप मिथिलाक सुदूर देहात मे घुमि लोक सभ क’ जागृत करए, जेकर भाषा मात्र मैथिली छैक। ओ जे बजैत अछि सैह मैथिली छैक। मैथिलीक संग कतेक षड़यंत्र भ’ रहल छैक। कनेक टेढ़ बाजू त’ मैथिली ,बज्जिका , अंगिका मुंगेरिया आ आर कतेक भाषा मे परिणत भ’ जायत छैक। मुदा से गलत छैक। कोनो भाषा शुद्ध सभठाम नहि बाजल जायत छैक। जे हिंदी इलहाबादक छैक से कतौ दोसर ठामक छैक की ? जतेक प्रान्त ओतेक तरहक हिंदी। बनारस ,पटना ,कोलकोता ,भोपाल ,चंडीगढ़ ,दिल्ली आ दक्षिण भारत कतौक हिंदी मानक नहि मुदा ओ सभ हिंदी छैक। हर भाषा मे वैह गप छैक मुदा मैथिली संग सौतेला जका व्यबहार। एकर मूल कारण जे ग्रासरूट पर हम सभ मैथिल के एखन तक जागृत नहि कयल।
हमरा फिल्ड मे काज करबाक मौक़ा भेटैत रहैत छल। सहरसा,पुरनिया आ कटिहार जिलाक सुदूर देहात मे जाइत छलौ त’ देखियैक मैथिली छोरि कोनो भाषा केकरो नहि बाजल होयक। पुछला पर उत्तर भेटय जे हमरा सभक मातृभाषा हिंदी अछि। ईहो गप मैथिली मे बजैत छल। एक बेर सहरसा जिलाक एकटा कालेज टीचर स गपक काल कहलनि जे हुनकर मातृभाषा हिंदी छनि। हम पुछलियइन जे अहाँक घर सुपौल लग अछि |अहाँक माँ –बाबूजी जाहि भाषा मे अहाँ सं गप करैत छथि ओ कोन भाषा छैक? बेचारे चुप भ गेलाह। कहक मतलब ओ भाषाक प्रति जागरूक नहि छथि। हम हायरसेकेंड्री मे पढैत रही । हमर एकटा मित्र छलाह श्री राम परीक्षण यादव। बोर्ड क’ परीक्षा जखन 6 मास रहलैक तखन ओ एक दिन हमरा कहलनि, दोस्त –हमरा त’ सभ सं बेसी डर हिंदी सं होयत अछि। हम कहलियैन जे मैथिली राखि लिअ। ओ कहलनि मैथिली त’ आओर भारी छैक। हम कहलियैन अपन मातृभाषा अछि,जल्दिये सीख लेब। हुनका हम मददि करय लगलियनि। रिजल्ट आयल। स्कूल मे सभ सं बेसी अंक रहनि। आइ हमर ओ मित्र संयुक्त सचिव भ’ रिटायर क’ गेलाह आ पूर्ण मैथिल छथि।
1- मिथिला आ मैथिलीक विकासक लेल ग्रासरूट पर मैथिल क’ जागृत केनाइ
२-प्राथमिक कक्षा सं मैथिली मे अनिवार्य शिक्षा
3 –जे बहुत अल्ट्रा माडर्न छथि ओ कम सं कम अपन घर में अपन परिवार सं मैथिली मे गप्प करथि। हम त’ कतेक क’ देखलियइन अछि जे पत्नी सं हिंदी मे गप करैत। ओकर प्रभाव त’ बाल- बच्चाक संस्कार पर परतैक। ओ बच्चा अपन भाषा क’ बिसरि जेतैक।
4- जत’ क’ मैथिली जेहन छैक ओहने क’ व्यवहार करू। ओ परफेक्ट मैथिली छैक।
एहि स एकटा गप स्मरण आबि रहल अछि। हम बरस 70-71 मे मोती लाल रीजिनल इंजिनियरिंग कालेज मे पढैत रही। अखिल भारतीय मैथिली साहित्य समितिक अध्यक्ष स्व डा श्री जयकान्त मिश्र छलाह आ हम सचिव रही। हम सभ मैथिलीक कार्यक्रम समय समय पर करैत रहैत छलौ । विद्यापति पर्व मनेबाक कार्यक्रम बनलैक। स्वागताध्यक्ष केकरा बनायल जाय ? हम कहलियैन हमरा कालेज मे डॉ एसएन सिन्हा, एचओडी छथि, हुनका बनायल जाए। प्रस्ताव पारित भेल। हम सभ डॉ सिन्हा लग गेलौ। ओ कहलनि डॉ राम कुमार वर्मा उदघाटन करताह आ हमरा मैथिली बाजल नहि होयत अछि। डॉ मिश्र कहलखिन, सिन्हाजी, अहाँक घर सीतामढ़ी थीक, मैथिलीक जन्म स्थली। अहाँ अपना घर मे जे बजैत छि सैह मैथिली थीक। ओ गप मानि गेलाह मुदा हुनका डर होइत रहनि, कारण एहि कार्यक्रम मे इलहाबादक तथा बिहारक पैघ हस्ती सभ भाग लइत छलाह |डॉ सिन्हा 3-4 लाइन शुद्ध मैथिली में लिखाल घोखि गेलाह। हम सभ जाइ त’ बे- रोकटोक सूना देथि। जखन कार्यक्रम प्रारम्भ भेलैक त’ ओ एक लाइन बाजि चुप भ’ गेलाह। 1-2 मिनट चुप रहलाह। हुनका डॉ मिश्रक गप मन परलनि आ धारा प्रवाह अपन घर आंगनक मैथिली मे लगभग आधा घंटा तक बजलाह। पूरा हाँल ताली सं गुंजायमान भ’ गेल। तैं पूर्वी चम्पारण सं महानंदाक तट आ नेपालक तराई सं गंगाक तटक बीच मे जे भाषा बाजल जायत छैक ओ शुद्ध मैथिली छैक। प्राथमिक कक्षा सं अनिवार्य मैथिली भाषा मे पढाई भेला सं सबटा गैप स्वतः समाप्त भ’ जेतैक। मैथिली जागरणक लेल नवतुरिया सभ जिला स्तर पर ग्रुप बनाऊ। मानैत छी समय क’ अभाव अछि मुदा एहि मे सं समय निकलय परत। ग्रुप बनैक त’ हमरो नाम द’ सकैत छी।
हे नवतुरिया जागू।


text:
किछ सप्ताह पहिने केंद्रीय मंत्री आर बीजेपी केँ वरिष्ठ नेता संजय पासवान कहने छलाह कि नसबंदी देश केर जनसंख्या नियंत्रण म' मददगार साबित होयत। देश म' जनसंख्या नियंत्रण के लेल समाजक सभ वर्गक लोग क' ऐहिकें अपनेबाक चाहि। गिरिराज कहलनि कि भारत केर जनसंख्या विश्व केर कुल जनसंख्या केँ 16 प्रतिशत अछि आर हर बरख ऑस्ट्रेलिया केर जनसंख्या केँ बराबर एहिमें बढ़ोत्तरी भ' रहक अछि। देश जनसंख्या विस्फोट सँ जूझि रहल अछि, जाहीकेँ तुरंत नियंत्रित करबाक जरुरत अछि।
एहि बरख अक्टूबर माह म' सिंह कहने छला कि हिन्दु सभ क' बेसी बच्चा पैदा करि देश म' हिन्दू केर जनसंख्या बढेबा पर गंभीरतापूर्वक विचार करबाक जरुरत अछि। ओहि समय सिंह कहने छला की ई विचार किनको आर नहि बल्कि राष्ट्रीय स्वयं सेवक संघ केर मुखिया मोहन भागवत केर अछि, जे पिछला बरख अगस्त माह म' हिन्दु सभ क' बेसी बच्चा पैदा करबाक सलाह देना छलाह।
गिरिराज सिंह बिहार केँ नवादा संसदीय क्षेत्र सँ लोकसभा सदस्य छैथ आर प्रधानमंत्री नरेंद्र मोदी केँ कट्टर समर्थक आर हिन्दुत्व केर राजनीतिक चैंपियन केर रूप म' मशहूर छैथ।


text:
पटना। सारण जिलाक दरियापुर स्थित बेला रेल चक्का कारखाना मे पहिया क उत्पादन शुरू भ गेल। एहि कारखाना स पहिल खेप मे छहटा पहिया जखन तैयार भ निकलल त एकटा पैघ सपना पूरा भ गेल। मुख्य मेकेनिकल इंजीनियर एके सिंह कहला जे एहि ठामक सबटा यूनिट कए एक संग चलबा पर काज क विस्तार होएत। ओ कहला जे एखन छह दिन धरि इ ट्रायल चलत जाहि मे करीब 12-13 सौ पहिया क उत्पादन होएत।
ज्ञात हुए जे शनिदिन वैदिक मंत्रोच्चारण क बीच निर्माण काज क शुभारंभ भेल छल। चिमनी स जखन धुआं निकलल त ओहि ठाम उपस्थित कईटा मजदूरक आंखि नोरा गेल। करीब तीन-चारिटा अधिकारी भोर दस बजे दहकैत भट्ठी मे लोहा कए गलेबाक काजक शुरूआत केलथि। एकर बाद अधिकारी आ एलएनटी क इंजीनियर अपन-अपन काज मे लागि गेलाह। 15 हजार करोड़ क लागत स तैयार रेल कारखाना मे पहिया क उत्पादन काज फिलहाल ट्रायल क रूप मे शुरू कैल गेल अछि। पहिल खेप मे तैयार छह टा पहियाक संबंध मे अधिकारीक कहब अछि जे सबटा पहिया सब तरह स ठीक अछि। पहिया क ढांचा आ गुणवत्ता देख इंजीनियर आ कर्मी मे काफी उल्लास अछि।
जानकारी क अनुसार बेला रेल चक्का कारखाना स गत 19 जुलाई कए पहिया उत्पादन सुनिश्चित छल, मुदा कोनो कारणवश काज शुरू नहि भ सकल। एकर बाद 21 जुलाई क तिथि निर्धारित कैल गेल। 21 कए मशीन मे किछु तकनीकी खराबी आबि गेल जाहि स काज क शुभारंभ नहि भ सकल। एकर बाद जर्मनी स एक्सपर्ट बजाउल गेल। एक्सपर्ट काफी प्रयास क मशीन कए ठीक केलथि। एकर बाद कारखाना स पहिल खेप मे छहटा सही पहिया निकालल गेल। एहि संबंध मे आरएलबीयू क असिस्टेंट इंजीनियर सुजय कुमार सिंह क कहब अछि जे सबटा पहिया मानक पर ढार उतरल अछि। ओ कहला जे एखन एक दिन मे कम स कम 30टा पहिया निकालबाक उम्मीद अछि। ओ कहला जे सबटा मशीन ठीक तरह स काज क रहल अछि। जर्मन एक्सपर्ट क देखरेख मे फिलहाल मशीन क संचालन भ रहल अछि। ज्ञात हुए जे जुलाई 2009 मे तत्कालीन रेल मंत्री लालू प्रसाद एकर शिलान्यास केने छलाह।
maithili news, mithila news, bihar news, latest bihar news, latest mithila news, latest maithili news, maithili newspaper


text:
स्वाध्याय
– प्रवीण नारायण चौधरी
रामचरितमानस मोती
श्री सीताजी केर धनुष यज्ञशाला मे प्रवेश
सुअवसर जानि जनकजी सीताजी केँ बजेबाक लेल आदेश देलनि। सब चतुर आ सुन्दर सखी लोकनि हुनका आरदपूर्वक आनय लेल विदाह भेलीह।
१. रूप आ गुण केर खान जगज्जननी जानकी जीक शोभाक वर्णन नहि कयल जा सकैछ। हुनका लेल कवि तुलसीदासजी केँ सारा उपमा तुच्छ लगैत छन्हि, कियैक तँ ओ लौकिक स्त्री लोकनिक अंग सँ अनुराग राखयवला होइत अछि, अर्थात् ओ एहि जग केर स्त्रीक अंग केँ देल जाइत अछि। काव्यक उपमा सब त्रिगुणात्मक, मायिक जगत सँ लेल गेल रहैछ, ओ भगवानक स्वरूपा शक्ति श्री जानकी जी केँ अप्राकृत, चिन्मय अंग लेल प्रयुक्त करब हुनक अपमान करब आर अपना केँ उपहासास्पद बनायब थिक।
२. सीताजीक वर्णन मे वैह उपमा सब दय के कुकवि कहाय आ अपयश केर भागी बनय! अर्थात् सीताजीक लेल ओहेन उपमा सभक प्रयोग करब सुकवि केर पद सँ अपना केँ अलग करब आ अपकीर्ति मोल लेब थिक, कोनो सुकवि एहेन बेवकूफी (नादानी) एवं अनुचित कार्य नहि करता। जँ कोनो स्त्रीक संग सीताजीक तुलना कयल जायत त जगत मे एहेन सुन्दर युवती अछिये कतय जेकर उपमा हुनका देल जाय!
३. पृथ्वीक स्त्रिगणक त बाते की, देवतो लोकनिक स्त्री केँ जँ देखल जाय आ हम सब अपेक्षा कतहु बेसी दिव्य आ सुन्दर राखब, त ओहि मे सरस्वती अओती मुदा ओ बहुत बाजयवाली मानल जाइत छथि, पार्वती अंर्द्धांगिनी छथि यानि अर्ध-नारीनटेश्वरक रूप मे हुनकर आधा अंग मात्र स्त्रीक छन्हि, शेष आधा अंग पुरुष-शिवजीक छन्हि, कामदेवक स्त्री रति पतिक बिना शरीरक (अनंग) जानि बहुत दुःखी रहैत छथि आर जिनकर विष और मद्य – जेहे समुद्र सँ उत्पन्न होयबाक नाता सँ प्रिय भाइ सब छथिन से लक्ष्मीक समान त जानकी जी केँ कहले कोना जाइन।
४. जाहि लक्ष्मी जीक बात उपर कहल गेल अछि ओ निकलल रहथि खारा समुद्र सँ, जेकरा मथबाक लेल भगवान अति कर्कश पीठ वला कच्छप केर रूप धारण कयलथि, रस्सी बनायल गेल महान विषधर वासुकि नाग केर, मथबाक आधार बनलथि अतिशय कठोर मंदराचल पर्वत आर ओकरा मथलथि सब देवता लोकनि आ दैत्य लोकनि मिलिकय।
५. जाहि लक्ष्मी केँ अतिशय शोभाक खान और अनुपम सुन्दरी कहल जाइत अछि तिनका प्रकट करय मे हेतु बनला ई सब असुन्दर आ स्वभाविके कठोर उपकरण सब। एहेन उपकरण सँ प्रकट भेली लक्ष्मी श्री जानकी जीक समता केँ कोना पाबि सकैत छथि। हाँ, एकर विपरीत यदि छबि रूपी अमृत केर समुद्र हो, परम रूपमय कच्छप हो, शोभा रूप रस्सी हो, श्रृंगार (रस) पर्वत हो आर ताहि छबिक समुद्र केँ स्वयं कामदेव अपनहि करकमल सँ मथथि, तेहेन संयोग भेला सँ जखन सुन्दरता आर सुख केर मूल लक्ष्मी उत्पन्न होइथ, तैयो कवि लोकनि ओकरा बहुत संकोच करिते टा सीता जीक समान कहता।
६. जाहि सुन्दरताक समुद्र केँ कामदेव मथता सेहो सुन्दरता प्राकृत, लौकिक सुन्दरते होयत, कियैक तँ कामदेव स्वयं सेहो त्रिगुणमयी प्रकृति केर विकार सँ युक्त छथि। तेँ ओहि सुन्दरता केँ मथिकय प्रकट भेली लक्ष्मी सेहो उपर्युक्त लक्ष्मीक अपेक्षा बेसी सुन्दर आ दिव्य भेलो पर हेती प्राकृत मात्र, तेँ हुनका संग जानकी जीक तुलना करब कवि लेल अत्यन्त संकोचहि केर बात होयत।
७. जाहि सुन्दरता सँ जानकी जीक दिव्यातिदिव्य परम दिव्य विग्रह बनल अछि ओ सुन्दरता उपर्युक्त सुन्दरता सब सँ भिन्न आ अप्राकृत अछि – वस्तुतः लक्ष्मी जीक अप्राकृत रूप सेहो यैह छन्हि। ओ कामदेव केर मथला सँ नहि आबि सकैत अछि आर ओ जानकीये जीक स्वरूप मात्र अछि, तेँ हुनका सँ भिन्न नहि, जखन कि उपमा देल जाइत अछि भिन्न वस्तुक संग। एकर अतिरिक्त जानकी जी प्रकट भेली अछि स्वयं अपनहि महिमा सँ, हुनका प्रकट करबाक लेल कोनो भिन्न उपकरण केर अपेक्षा नहि अछि। अर्थात शक्ति शक्तिमान सँ अभिन्न, अद्वैत तत्व थिक, अतएव अनुपमेय अछि, यैह गूढ़ दार्शनिक तत्व भक्त शिरोमणि कवि एहि अभूतोपमालंकार केर द्वारा बड़ा सुन्दरता सँ व्यक्त कयलनि अछि।
८. सुन्दर-सयानी सखी सब सीता जी केँ संग लेने सुन्दर-मनोहर वाणी सँ गीत गबैत चललीह। सीता जीक नवल शरीर पर सुन्दर साड़ी सुशोभित अछि। जगज्जननीक महान छबि अतुलनीय अछि। सब आभूषण अपन-अपन जगह पर शोभित अछि, जेकरा सखी लोकनि अंग-अंग मे नीक सँ सजाकय पहिरौने छथि। जखन सीताजी रंगभूमि मे पैर रखलीह, तखन हुनकर दिव्य रूप देखिकय स्त्री, पुरुष सब मोहित भ’ गेल। देवता लोकनि हर्षित भ’ कय नगाड़ा बजबय लगलाह आ पुष्प केर बरसात करैत अप्सरा सब सेहो गाबय लगलीह।
९. सीता जीक करकमल मे जयमाला सुशोभित छन्हि। सब राजा चकित भ’ कय अचानक हुनका दिशि देखय लगलाह। सीताजी चकित चित्त सँ श्री रामजी केँ देखय लगलीह, तखन सब राजा लोकनि मोह केर वश भ’ गेलथि। सीता जी मुनि लग बैसल दुनू भाइ केँ देखलनि त हुनकर नेत्र अपन खजाना पाबिकय ललचाकय ओतहि श्री रामजी मे जाय लागल, स्थिर भ’ गेल। मुदा गुरुजन लोकनिक लाज सँ तथा बहुत पैघ समाज केँ देखिकय सीताजी सकुचा गेलीह। ओ श्री रामचन्द्रजी केँ हृदय मे आनिकय सखी सभक दिशि देखय लगलीह।
१०. श्री रामचन्द्र जीक रूप और सीता जीक छबि देखिकय स्त्री-पुरुष पलक झपकनाय सेहो छोड़ि देलनि, सब एकटक हुनके सब केँ देखय लगलाह। सब कियो अपन मोन मे सोचैत छथि मुदा कहैत लजाइत छथि, मनहि-मन ओ सब विधाता सँ विनय करैत छथि – हे विधाता! जनक केर मूढ़ता केँ शीघ्र हरि लिऔन आर हमरे सब जेकाँ सुन्दर बुद्धि हुनको दिऔन जाहि सँ बिना विचार कएने राजा अपन प्रण छोड़िकय सीता जीक विवाह राम जी सँ कय देथि। संसार हुनका नीक कहतनि, कियैक त ई बात सब केँ नीक लागि रहल छैक। जिद्द कयला सँ अन्त मे पर्यन्त हृदय मे दाह हेतनि। सब लोक एहि लिलसा मे मगन भ’ रहल छथि जे जानकी जीक योग्य वर त वैह साँवला मात्र छथि।
हरिः हरः!!


text: पटना । विधानसभा मे पेश भेल आम बजट मे सर्वोच्च प्राथमिकता कृषि, शिक्षा आओर सड़क प्रक्षेत्र कए देल गेल अछि। योजना व्यय क 13.11 प्रतिशत शिक्षा परख, 12.91 प्रतिशत पथ निर्माण पर आओर 4.29 प्रतिशत कृषि पर व्यय करबाक प्रस्ताव अछि। पिछला साल क तुलना मे कृषि बजट मे सर्वाधिक 38.91 प्रतिशत क वृद्धि कैल गेल अछि। एहि साल राज्य योजना क अन्तर्गत कृषि पर बारह सौ करोड़ खर्च कैल जाएत। कृषि रोड मैप क क्रियान्वयन लेल 9508 करोड़ टका निर्धारित कैल गेल अछि जे कुल योजना व्यय क 34 प्रतिशत अछि। एहिना ग्रामीण कार्य मे 38.43 प्रतिशत क वृद्धि कैल गेल अछि। एहि बेर ग्रामीण कार्य पर 1661.78 करोड़ खर्च करबाक प्रस्ताव अछि। शिक्षा पर 3670 .26 करोड़ आ पथ निर्माण पर 3613.63 करोड़ खर्च करबाक प्रस्ताव अछि। बजट मे अनुसूचित जाति लेल 4219.49 करोड़ आ अनुसूचित जनजाति लेल 280.96 करोड़ खर्च करबाक प्रावधान अछि। अल्पसंख्यक कल्याण योजना व्यय मे करीब 39 प्रतिशत क वृद्धि कैल गेल अछि।


text: बगहा (पश्चिम चंपारण)। समय बदलबा मे देर होइत अछि, मुदा बदलैत जरूर अछि। आइ जतय बिहार क लोक रोजगार तकबा लेल दिल्ली, पंजाब आ गुजरात जइसन विकसित सूबा मे जा रहल अछि ओतहि किछु एहनो उदाहरण सामने आबि रहल अछि जाहि स प्रतीत भ रहल अछि जे रोजगार बिहार मे सेहो सृजित भ रहल अछि आ बाहरी राज्यक लोक बिहार आबि रहल अछि। बिहार मे करीब 20 हजार स बेसी राजस्थानी मजदूर गंडक, कोसी, बागमती आ गंगा पर बांध क काज मे लागल छथि। एहि मे स किदु श्रमिक चंपारण क बगहा सन अल्प विकसित जगह पर पंडित नेहरू द्वारा बनाउल गेल नहर क पुनस्र्थापन कार्य मे लागल छथि। हिनकर साफ कहब अछि जे बिहार क लोक काज करबाक संग-संग काज लेबा मे सेहो माहिर अछि। एहि कारण हिनका सब कए बिहार क माटी स प्यार भ गेल अछि। जहिया स माहौल बदलल अछि तहिया स रोज राजस्थानी मजदूर, चालक आ अभियंता काज क तलाश मे बिहार आबि रहल छथि। सबहक लेल वाजिब मजदूरी तय अछि। एहि कड़ी मे पिछला दू दशक स तबाही क वाहक बनल गंडक बराज स निकलल नहर कए फेर स जीवंत करबा लेल पहुंचल राजस्थानी मजदूर बिहार कए बनेबा मे लागल दथि। पश्चिम चंपारण क बगहा पुलिस जिला क विभिन्न इलाका मे इ काज करि रहल छथि। तिरहुत आ त्रिवेणी नहर क पुनस्र्थापन मे लागल दर्जन भरि ट्रैक्टर चालक क नेतृत्व करनिहार राजस्थान क बीकानेर जिला क डुमरावगढ़ निवासी कालूनाथ सिद्दी आ मदनलाल शर्मा कहैत छथि जे ओ पिछला छह महीना स बिहार मे काज करि रहल छथि। हुनका एहि ठाम कोनो प्रकार दिक्कत नहि भेल अछि। ओ साफ कहैत छथि जे सुनने रही ओकर ठीक विपरित भेटल बगहा।


text:
मधुबनी। 18 जुलाई सँ शुरु होम बला संसद केर मॉनसून सत्रमे राज्यसभा पहिने सँ किछु बदलल भेटत। मानसून सत्रमे राज्यसभा सांसद सभ आठवीं सूचीक सभटा 22 भाषामे अपन बात राखि सकैत अछि। सदन केर सभापति मुदित होयत अपन बात रखलाह कि ‘ हम जनैत छी जे मातृभाषामे अपन भावनात्मक बात रखबाक सर्वोत्तम माध्यम होयत अछि। सांसद सभकेँ भाषा केर कारण अपन बात रखबा मे कोनो अवरोध नहि हेबाक चाहि। तेँ हम चाहैत छलहुँ जे सभ 22 भाषाक अनुवादक व्यवस्था कएल जाए। हमरा लेल हरखक गप्प अछि जे आगामी मॉनसून सत्रमे ई साकार भ’ सकत।
नायडू जखन सदनमे सभापति केर पद पर आसीन भेलाह, तखनहि ओ बाजल छलाह जे सांसद अपन अपन मातृभाषामे बात कS सकै, एहिलेल अनुवादकक व्यवस्था कएल जएतैक। राज्यसभा सचिवालय अगिला सत्रसँ पांच आऔर भाषा डोगरी, कश्मीरी, कोंकणी, संथाली आऔर सिंधी भाषा सभकेँ सामिल कS देलक अछि। अहि भाषाकें अनुवादकक व्यवस्था कएल जाएत।
मंगलदिन सचिवालय अनुवादककें एकटा पैनल सामिल कएलक । राज्यसभामे डोगरी, कश्मीरी, कोंकणी, संथाली आऔर सिंधी लेल अनुवादक राखि लेल गेल। अहिकें अलावा अहि 22 भाषामे सँ असमी, बंगाली, गुजराती, हिंदी, कन्नड़, मलयालम, मराठी, उड़िया, पंजाबी, तमिल, तेलुगु आऔर उर्दू भाषा सभक लेल पहिनहि सँ सदनमे अनुवादक अछि। लोकसभा मे सेहो बोडो, मैथिली, मणिपुरी, मराठी आऔर नेपाली लेल अनुवादक राखल जा रहल अछि। परञ्च, सांसद सभकेँ अनुवादक लेल पहिनहि सँ नोटिस देब पड़तनि।


text:
पटना। रेल उपरि पुलक मामला मे पटना देशक कोनो राजधानी स आगू भ गेल अछि। बहुत दिन स प्रतीक्षारत पाटलिपुत्र स्टेशन लग तैयार भेल बेली रोड रेल ओवेरब्रिजक कए उदघाटनक संगहि सबस बेसी रेल उपरि पुल हेबाक उपमा पटना कए भेट गेल। एहि रेल उपरि पुलक उद्घाटन त मुख्यमंत्री नीतीश कुमारक हाथ स भेल मुदा जाम स परेशान 108 वाला एकटा एंबुलेंस एहि पुल स सबस पहिने गुजरल। एहि प्रकार स 108 वाला एंबुलेंस एकटा व्यावहारिक परंपरा कए सेहो नींव राखल गेल। एहि एंबुलेंस कए गुजरलाक बाद मुख्यमंत्री क गाडी फ्लाईओवर स निकलल तखन एक संग पैघ संख्या मे वाहन नव अनुभव क संग 980 मीटर लंबा एहि नव फ्लाईओवर स गुजरल।
एहि अवसर पर यातायातक भीड़ कए देखैत कोनो सार्वजानिक भाषण स बचैत मुख्यमंत्री बस एतबा कहला जे एक समय मे जखन ई पुल नै बनल छल दानापुर मोड़ स ल कए डाक बंगला तक बड़ भयंकर जाम लगैत छल, मुदा आब ई समस्या नै रहत, एहि पुलक निर्माण स हमरा बड़ संतोष भेटल अछि। एहि कर्यक्रमक अध्यक्षता सड़क निर्माण मंत्री श्री नन्द किशोर यादव जी केलखिन। ओ कहला जे एहि पुलक निर्माणक संग पटना कोनो राज्यक राजधानी मे सब स बेसी रेल ओवेरब्रिज बाला राजधानी बनी गेल अछि। एता आब कुल नौ टा रेल ओवेरब्रिज अछि जाहि मे दू टा पुरनका रेल ओवेरब्रिज सेहो शामिल अछि। ओ कहला जे एहि पुलक निर्माण मे 80 करोड़ टका लागल छल। एकर निर्माण मे गुणवत्ताक ध्यान त राखले गेल छल संगे एहि मे वास्तु आ कला का अद्भुत दृश्य सेहो देखबा मे भेटत, पुलक रोशनी आ चिकन सड़क कए देखैतो मुख्यमंत्री एकरा आर नीक बनाबै क दिशा मे निर्देश देलक अछि।


text:
बिहारक मधुबनी जिला मे एनएच 57 पर सोमदिन भोरे सूमो आ ट्रक कें बीच भेल भयावह टक्कर मे 4 वर्षीय मासूम सहित तीन लोक केर मृत्यु भ’ गेल। दुर्घटना मे एकटा आंगनबाड़ी सेविका गंभीर रूप सं घायल बताओल जा रहल अछि। हुनका प्राथमिक उपचार कें बाद अनुमंडलीय अस्पताल सं दरभंगा मेडिकल कॉलेज अस्पताल रेफर कयल गेल अछि।
दुर्घटना जिलाक झंझारपुर अनुमंडलक अरड़िया संग्राम ओपी क्षेत्रक पिपरौलिया मे भेल। सूचना मिलय पर घटनास्थल पर पहुंचल अरड़िया संग्राम ओपी प्रभारी जीतेन्द्र सहनी कानूनी प्रक्रिया शुरू क’ देने छथि। मृतक मे एकटा आंगनबाड़ी सेविका फुलपरास थाना कें बथनाहा गामक ब्रहमदेव महतो केर पत्नी 45 वर्षीया प्रमिला देवी, महादेवमठ थाना कें गढ़िया निवासी राम बहादुर साह कें 26 वर्षीय बेटा गुजेंश्वर साह आ महावीर साह केर चाइर वर्षीय बेटी राधिका कुमारी बताओल जा रहल अछि। राधिका अपन मां काजल गुप्ता कें संगे छलि।
जानकारी कें मुताबिक सभ’ पटना मे आयोजित आंगनबाड़ी सेविका कें आंदोलन कें ल’ एकटा बैठक मे शामिल होबय गेल छलि। पटना सं वापसी समय हुनकर गाड़ी सुमो गोल्ड जेनाहि पिपरौलिया कें पास पहुंचल त’ आगू जा रहल एकटा ट्रक सं टकरा गेल। टक्कर एते जोरदार छल जे गाड़ी कें अगला हिस्सा पूर्ण तरहे क्षतिग्रस्त भ’ गेल।


text:
मित्रगण, अपने सब एहि जालवृत के लोकप्रियता क' शिखर तक पहुँचेलो ओहि लेल कोटि - कोटि धन्यवाद। जेना की गीता सार में कहल गेल अछि "परिवर्तन ही संसार का नियम हैं" तें एहि जालवृत में परिवर्तन करबाक समय आईब गेल अछि।
आब हम एहि जालवृत के एक रजिस्टर डोमिंग के संग न्यूज़ पोर्टल बनबे जे रहल छी। जालवृत जहिना रहे तहिना रहत मुदा आब आन सब रचना के संगे संग एहिठाम अप्पन मिथिला के समाचार सेहो प्रकाशित होयत।
नोट : चुकी जालवृत क' न्यूज़ पोर्टल बनबे जे रहल छी ताहि लेल थीम सब में कने परिवर्तन करे परत यदि अपने के कुनु दिक्कत हुवे ते माफ करब।


text:
कथा
– प्रवीण नारायण चौधरी
फूलियाक नबे-नब बियाह भेल छलैक। आइ-काल्हि रेबाज मोताबिक भूखना संगे बियाह होइते देरी ओकरा आँखि मे बम्बइ जेबाक चमक देखल जा सकैत छलैक। गाम मे कतेक दिन सँ हिया जरल जेकाँ भऽ गेल छलैक। आब ओकर संगी बेचो आ बुधनी सेहो अपना घरबला संगे बम्बइये मे रहि हीरा कटिंग उद्योग मे काज करैत छलैक। ओहि संगीक लाट मे फूलियाक बियाह भूखना संगे ठीक भेल छलैक। बात-कथा आ लेन-देन सबटा बम्बइये के झोपड़पट्टीक खोली मे ठीक भेल छलैक। बम्बइ फूलियाक अहू लेल जेबाक छलैक जे बेचो आ बुधनी संग-संग लमनचूस केँ पन्नी मोड़यवला ठीकेदारीक काज मे ओकरो सहभागिता होइतैक आ ओकर पैनगर बुद्धिक प्रभाव सँ बेचो आ बुधनी केँ कम सऽ हिसाबक झमेला स्कूले मे सिखयकाल जेकाँ खतम भऽ जइतैक। सब अन्दरे-अन्दर निर्णीत रहैक जे भूखना के बियाह फूलिया सँ करेलाक बाद कोना-कोना आ कि-कि हेतैक। शहर मे प्रवासक जीवन ओतेक सहज नहि छैक। धिया-पुता होइते देरी ओकरा बस्ता आ किताबक संग नीक विद्यालय पठेनाय… सबटा चुनौती लेल प्लान करय पड़ैत छैक।… मुदा फूलिया जखन बम्बइ गेल तऽ कि सब भेलैक…
सोचब एक होयत किछु आर – मैन प्रोपोजेज गड डिस्पोजेज! फूलियाक शैँ एहेन हेतैक जे फूलिया संग मुंबई मे रहबाक किछु अलगे तरीका सोचने हेतैक ई बात बेचो आ बुधनीक बुद्धि मे नहि अयलैक। भूखना मे पाइ कमेबाक भूख रहैक आ ओकरा कोठी मे किछु धंधावाली सब सँ सेहो संग भऽ गेल छलैक। बम्बइ मे ई रोग बड खतरनाक छैक। खास कय झूग्गी वस्ती मे व्यस्त शहरक व्यस्त पतिक परोक्ष मे गाम सँ आयल कतेको गरीब आ असहायक बेटीकेँ पाइ कमेबाक प्रलोभन मे केहन-केहन यातना झेलय पड़ैत छैक तेकर महीन वर्णन कोनो एकटा कथा मात्र मे करब संभव नहि छैक।
पति परमेश्वर होइत छैक ई बात अपन मूल भूमि मिथिला मे सब सिखैत अछि। एक सँ बढिकय एक संस्कार – पतिक पूजा लेल, पति प्रति समर्पण लेल आ पतिक पाछू सदिखन शक्तिस्वरूपा दूर्गा बनि रक्षक बनब – ई सब तालिम लगभग गामहि सँ प्राप्त फूलिया कतेको रास सपनाक संग समस्तीपुर मे गाड़ी पकड़ि लेलक। टीवी पर देखने छलैक जे होरोइन सब कोना हिरो संग सटिकय बैसैत अछि, कोना लोकलाज सँ ऊपर अपन सैँयाँक बाँहि मे झूलैत अछि… फूलिया गाम सँ बाहर, शहरो मे लोक-समाज सँ बाहर आब ट्रेन मे पति संग अछि। पतिक प्रसन्नता लेल ओ किछु करय लेल तैयार अछि। बम्बइ पहुँचित फूलिया संग गृह-प्रवेशक छोट-छिन रस्म बेचो-बुधनी आ ओकर परिवार सब मिलिकय केलक। किछु दिन मे गृहस्थी शहरक जीवन संग रैम गेलैक।
भूखना जाहि धंधावाली संग फँसल छल तेकरा सेहो ई बात पता लागि गेलैक जे ओ गाम सँ बियाह कय कनिया सहित लौटि आयल अछि। धंधावाली केँ जयह हजार-बजार भूखना सँ भेटैत छलैक… ओह से आब नहि भेटतैक तेकर चिन्ता नहि छैक… बल्कि ओ सोचि रहल अछि जे भूखनाक कनियां के सेहो ओ धंधा मे उतारि दलाली मे बेसी पाइ कमायत। मुदा गामक बेटी आ पतिक रहैत धंधा मे… सेहो मिथिलाक बेटी… ओ तऽ कखनहु चण्डीक रूप धारण कय सकैत अछि…. ओ गुन्धुन मे लागल छल। किछु दिन बितलाक बादो जखन भूखना ओकरा दरबज्जा दिशि नहि एलैक तखन ओ भूखनेक गौंआँ डोमा जे ड्राइवरी करैत छल ओकरा मार्फत समाद देलकैक जे किछु जरुरी काज अछि, भूखना केँ बजा। भूखना केँ अपरिचित डर भेलैक जे ई आइ एना कियैक बजेलक… तथापि ओ धंधावालीक डरे ओतय गेल। आइ धंधावाली श्रृंगार किछु अलगे अन्दाज मे – कंपीटिशन जे छलैक.. कतय नवकी आ कतय एक धंधावाली… लेकिन जे अदा धंधावाली केँ पता होइत छैक ओ कतय सँ एकरा ग्रामीण साधारण पढल-लिखल लड़की केँ हेतैक… ओ अपन अदायगी सँ भूखना केँ डाउन कय अपन कोरा मे ओकर माथ राखि केस मे आंगुर फेरैत कहलकैक… तूँ ई कि केलें भूखना… हम कि तोरा भैर पेट भोजन नहि दियौक… ई हमरा छोड़ि तूँ… दोसर केँ… सौतिन आनि देलें भूखना…? भूखना ओकर कोरा मे एतेक मस्त छल जे फूलिया संग कदापि संभव नहि छलैक। ओ विचित्र हँसी हँसैत बाजल…
“चिन्ता नहि कर माया! कतय तूँ आ कतय ओ गँवार! बरु ओकरा सँ किछु कमाइ करबाक धंधा सोच।” जे रोगी केँ भावय – सयह बैदा फरमाबय। धंधावालीक आँखि मे आब भूखना सँ कैल जा रहल कमाइ सँ बहुत बेसी कमाइ – पाइ देखाय लगलैक। हाय रे पाइ! केकरो नहि छोड़ने अछि। आब दुनू मिलिकय फूलिया केँ चक्कर मे कोना फँसायत ताहि पर योजना बना लेलक।
योजनानुसार फूलियाकेँ सजा-धजा पार्टी मे जेबाक बात कहि भूखना ओहि धंधावालीक घर पर आनि लेलक… पार्टी मे कतेको जोड़ा केँ देखि फूलिया सेहो खूब खुशी भेल। पति संग शहर मे घूमबाक लिलसा आइ पूरा भऽ रहल छलैक…। पार्टी मे दारू सेहो पियैत छैक लोक से कहि भूखना ४-५ पेक चढा लेलक। एम्हर फूलिया केँ सेहो खूब जिद्द कय एक गिलास पिया देलक जाहि मे पहिने सँ नशाक आरो गोली मिलायल जा चुकल छल। परिणामस्वरूप राति कोना बीतल, कि सब भेल, के केकरा संग… ई सब बात भोरे फूलियाक आँखि खुलिते याद आबय लागल… पतिकेँ दोसर संगे नचैत सेहो ओ देख लेने छल जखन कनिक होश रहबे करैक… खैर! जेना-तेना फूलिया आ भूखना घर लौटल आ फूलिया गुम छल। भूखना कतबु किछु कहैत छलैक… फूलियाकेँ दोषभावक कारणे किछु बाजले नहि होइक। ओ जेना-तेना नहाय-सोनाय तैयार भेल आ पतिकेँ भोजन करेला उपरान्त अफिस विदा केलाक बाद बेचो आ बुधनी लग जाय खूब कानय लागल।
ओकरा ई सब वर्दाश्त नहि भेलैक। ओ सब बात अपन सखी सब केँ कहि आब कोहुना पतिक बर्बरता सँ बचेबाक गोहारि करय लागल। सखी सब सेहो सान्त्वना दैत ओकरा अचानक घटल दुर्घटना मानि धैर्य-धारण करबाक लेल कहलक। लेकिन फूलिया केँ बेर-बेर कोंढ फटैक आ ओ फफैक-फफैक कय कानय लागय। राति मे भूखना फेर खूब नशा मे झूमैत घर आयल आ फूलिया सँ कहय लागल “चल रानी! फेर पार्टी मे चले।” फूलिया केँ जे डर छलैक वैह भेलैक। ओ प्रतिकार केलक। “खबड़दार जे हमरा ओहेन पार्टी मे फेर कहियो लऽ जायब अहाँ…!” तड़ाक! तड़ाक!! झापड़ बरसाबैत भूखना फूलिया सँ कहलकैक, “चुप कर फूलिया! दोसर संग सुतबाक दृश्य मोबाइल मे खींचल छौक आ कोनो बाप नहि बचेतौक एतय। जतेक कहैत छियौक ओतबे कर।” बेचारी फूलिया… पतिक एहेन चण्डाल रूप देखि डेराइत हँ भरि देलक…! फेर वैह घटना, ओहने दृश्य..! आब ई नित्यक चर्या भऽ गेल। बेचारीक वर्दाश्त करबाक सीमा नंघा गेलैक। अवस्था एहेन छैक जे अपन संगियो सब केँ ओ कि कहय आ कि नहि कहय। पति एहेन भेटलैक – ओ अपन तकदीरकेँ मात्र दोख दैत अजनबी शहरक अजीबोगरीब माहौल मे अपन साँस कोहुना-कोहुना लय रहल छल। मुदा ओकर निर्दोष हृदय आ मन एहि सब मे नीक नहि लागि रहल छलैक। ओ अन्त मे निर्णय कय लेलक जे आत्महत्याक अलावे दोसर कोनो उपाय नहि! यैह विचार केलक जे मौका लगिते ओ शरीर त्याग कय देत। फेर ओकर भितरका मन सँ आवाज आयल जे एहेन क्रूर पतिक ओ पूजा कियैक करत? आ आब ओकर भीतर जाग्रत भेलैक चण्डी – आइ ओ फैसला कय केँ रहत!
ओ अपन सर्वोत्तम बुद्धि लगेलक आ पति नशाक अवस्था मे घर आयल कि फूलिया एकदम धंधावाली सब जेकाँ ओकरा ग्राहक बुझि स्वागत केलक। फूलिया पहिनहि सँ भूखना सँ बेसी पी लेने छल। एखनहु बोतल खुजल घर मे रखले छलैक। भूखना अबिते ओ स्वागत मे ओकरो गिलास देलक। भूखना विस्मित अछि। आइ फूलियाक श्रृंगार सेहो… विस्मयकारी वातावरण! फूलिया सीधे धंधावालीक नखड़ा सँ बेसी स्टाइल मे भूखना केँ इशारा केलक, ओकर ठोरक हँसी आइ भूखना केँ मात दय रहल छल। भूखना केँ आनन्द आबि रहल छलैक। ओकरा सहिये मे भेलैक जे ओ आइ फेर धंधेवालीक संग…! राति भरिक रंग-रभस पर ज्ञान ओकरा तखन भेलैक जखन भोरे ओकर नीन टूटल मुदा फूलिया सुतले रहि गेलैक। आब ओकरा सब असलियत पता लागि गेलैक जे ओ कतेक पैघ अपराध केलक। कोना ओ एक निर्दोष पत्नीक हत्यारा बनल। ओकरा जेलक सजाय भऽ गेलैक… मुदा ओ जेलो कि काटत, ओकरा असाध्य रोग भऽ गेलैक आ काहि काटिकय १ वर्षक भितरे फूलिया संग भेटय स्वर्ग चलि गेल। शायद आब दोसर जन्म लेत तखन ओ आ फूलिया एक नीक पति-पत्नी, गरीबिये मे अपन धर्माचरण संग मिलन करत… लेखकक यैह भावना छैक।
हरि: हर:!!


text:
मिथिलाक बेटी जूही झा छुबय लगली अंतर्राष्ट्रीय अकास
– विकास झा, हरिणे, मधुबनी। अप्रैल १३, २०१६. मैथिली जिन्दाबाद!!
(हाल हैदराबाद सँ ई रिपोर्ट)
जूही पाँचम वर्ग सँ निरंतर खो-खो खेलैत अहि सँ पहिने महारष्ट्र, हिमाचल प्रदेश, कर्नाटक आ आँध्रप्रदेश मे अपन प्रतिभाक लोहा मनवा चुकल छथि । इंदौरक हैप्पी वंडर्स मैदान मे संपन्न तेसर एशियन चैंपियनशिप मे भारत बांग्लादेश केँ पराजित कय विजयी भेल अछि।
लोकसभा अध्यक्ष सुमित्रा महाजन, केंद्रीय मंत्री प्रकाश जावडेकर, राज्य शिक्षा मंत्री पारस जैन, एसियन खो-खो एशोसिएसनक सचिव अहमद चौपाल आ इंडियन ओलम्पिक एशोसिएशनक सचिव राजीव मेहता विजेता टीम केँ पुरस्कृत केलैन ।
एखन जूही इंदौर सँ खो-खो फेडरेशन मे प्रशिक्षण सेहो ल’ रहल छथि । एकटा सामान्य परिवार सँ अबैत जूही इंजीनियर बनबाक इक्षुक छली मुदा खो-खो मे विशेष रूचिक कारने आब एकटा खो-खो खिलाड़ीक रूप मे विद्यालय सँ आरम्भ करैत अंतर्राष्ट्रीय स्तर धरि अपन पहचान बना चुकल छथि ।
अहि सफलता सँ आह्लादित जूही कहैत छथि जे एक दिन ओ विश्व खो-खो चैंपियनशिप मे भारतक प्रतिनिधित्व करैत देशक नाम रौशन करबाक संग-संग अपन मातृभूमि मिथिलाक गौरव केँ बढौती। ओ एहि सफलताक श्रेय अपन माय श्रीमती रानी झा केँ दैत छथि । जूही कहैत छथि जे परिवार सँ भेटल प्रोत्साहनक बिना ई सब संभव नहि भ’ सकैत छल ।
हिनक अग्रज अभिषेक झा सेहो स्पोर्ट अथॉरिटी ऑफ़ इंडिया केँ तरफ सँ खेलैत छथि । जूहीक ई सफलता देशक संगे समस्त मिथिलाक लेल गौरवक विषय अछि ।


text:
13 अप्रैल 2020 । मैथिली जिन्दाबाद!!
आइ नव विक्रम संवत साल 2077 केर शुभारंभ भेल। राजा विक्रमादित्य केर समय सँ निर्धारित सालक गणना आइ 2077म वर्ष में प्रवेश पाबि गेल अछि। आजुक दिवसक आर कतेको महत्व शास्त्र पुराण में वर्णित अछि। मिथिला में आजुक दिन पाबनि रूप में सतुआ खेबाक विशेष परम्परा अछि।
दहेज मुक्त मिथिला फेसबुक समूह हो या आन, आइ नव वर्षक शुभकामना संग सतुआ सतुआनि पाबनिक शुभकामना प्रशस्त बाँटल जा रहल अछि। व्हाट्सअप व मैसेंजर सेहो शुभकामना संवाद सँ भरल भेटत। मिथिला केर लोक परम्परा में रुचि रखनिहार अजय झा घटदान केर विधान पर फोटो सहित शुभकामना देलनि।
घटदान केर विधान की? अजय झा कहैत छथि, “एकर विधि विधान हम जे जनैत छी, आइ भोरे मैथिलानी लोकनि घर-आङ्गन के गोबर सँ नीपि स्नान कऽ के एकटा नव घैल में पानि भैर उपर में सरबा सँ झाँपि सरबा में साउत, चीनी आ आमक टिकुला राइख दान करैत छथिन्ह आ तुलसी चौरा में पुरुष पैनसल्ला टाँगैत छथिन्ह आ दान कैल वस्तु पुरहीत वा कोनो भगिनमान के दऽ दैत छथिन्ह दक्षिणाक संग।”
आजुक दिवस आर कि सब विशेष होइछ? अजय झा बतेलनि, “सर्वप्रथम सब गोटे नहा कऽ साउत पीबैत वा खाइत छथि तखन दैलपूरी, कचरी, बरी आओरो जिनका जे जूड़ै छन्हि से बना कऽ दिन में खाइत छथि तखन राइत में बरी जलाओल जैत अछि आ बरी भात सब कियो खाइतो छथि आ खेबा सँ पहिने भोरका लेल राखि लैत छथि । भोर में जूड़शीतल के भोरबे सँ सब मैथिलानी अपना आङ्गनक सब बच्चा सब के माथ पर पाइन सँ जूड़बैत छथिन्ह समस्त घर, आङ्गन, रास्ता, बाड़ी, झाड़ी के पटबै छथिन्ह। फेर नहा कऽ बासि भात आ बरी मिलाकऽ सेमार के संगे पहिले चूल्हि आ सब घरक मोख के पूजै छथिन्ह फेर सबके बासि भात बरी खुआबै छथिन्ह।”
ईहो बुझले होयत जे दोसर दिन थाल पानि केर खेल पुरुष वर्ग खेलाइत छथि। एकरा जुड़ि शीतल कहल जाइत छैक। कलम गाछी में सब गाछ वृक्ष केँ पटेबाक संग पितर लोकनिक सारा पर सेहो पूरे एक मास धरि जलक शीतल बूंद खसय ताहि लेल डाबा में छोटे टा भुर कय कुशक सहारा दैत सन्तान सब नित्य जल चढाबय से व्यवस्था कयल जाइछ। पर्यावरण, पितर आ परिजनक संयुक्त पाबनि में पोखरि आदिक उराही कयल जेबाक कय गोट महत्वपूर्ण परम्परा मिथिला लोकजीवन में रहल जे एतुका समृद्ध सभ्यता केर परिचायक थिक।


text:
हनुमान चालीसा - Hanuman Chalisa : श्री हनुमान जी मिथिलाक बेटी मिथिलेश कुमारी सीता आ जमाए अवध कुमार श्रीराम केर प्रिय पात्र छथि. मिथिला मे हिनक पूजन व्यापक स्तर पर होइत अछि. कहल जाइत अछि जे हिनक मातृक मिथिला मे छनि. हनुमान जी जखन माता सीता केर संधान मे लंका पहुंचैत छथि त' अशोक वाटिका मे जानकी सं भेंट होइ छनि.
ओतए हनुमान जी 'मानुषी भाषा' मे सीता सं संवाद करैत छथि. कारण 'मानुषी भाषा' सीता आ हनुमान केर अतिरिक्त लंका मे आन केओ नै बूझि सकैत छल. मानल जाइत अछि जे ई मानुषी भाषा आओर किछु नै अपितु 'मैथिली भाषा' अछि. माता जानकी आ अंजनी पुत्र हनुमान जी दुनू मिथिला सं सम्बन्ध रखैत छथि आ तैं ओ एतुक्का भाषा मे संवाद केलनि.
महावीर झंडा हो वा घर-आंगन केर तुलसीचौड़ा, हनुमान जी मिथिलाक संस्कृति मे रचल-बसल देव छथि. सम्पूर्ण सनातन धर्मी लोकनि सीताराम संगहि हनुमान जी केर आराधना अवश्य करैत छथि. तुलसीदास श्रीराम केर धरती अवध केर भाषा अवधी मे जे हनुमान चालीसा केर रचना केलनि से भाषा आ भूगोल कें पार करैत मिथिला सहित सम्पूर्ण भारतवर्ष मे खूब प्रचलित भेल अछि.
हम सब जखन कखनो संभव होइए हनुमान चालीसा पढ़ब पसिन करैत छी. एतय सुविधा हेतु हनुमान जी केर आराधना लेल किछु मंत्र आ हनुमान चालीसा देल गेल अछि, देखल जाए:
मनोजवं मारुततुल्यवेगं
जितेन्द्रियं बुद्धिमतां वरिष्ठं।
वातात्मजं वानरयूथमुख्यं
श्रीरामदूतं शरणं प्रपद्ये॥
अर्थ: हे मनोहर, वायुवेग सं चलैत, सब इन्द्री कें वश मे केनिहार, बुद्धिमान मे सर्वश्रेष्ठ। हे वायु पुत्र, हे वानर सेनापति, श्री रामदूत हम सब अहांक शरण मे छी॥
॥ श्री हनुमान चालीसा ॥
॥ दोहा ॥
श्रीगुरु चरन सरोज रज
निज मनु मुकुरु सुधारि।
बरनउँ रघुबर बिमल जसु
जो दायकु फल चारि॥
बुद्धिहीन तनु जानिके
सुमिरौं पवन-कुमार।
बल बुधि बिद्या देहु मोहिं
हरहु कलेस बिकार॥
॥ चौपाई ॥
जय हनुमान ज्ञान गुन सागर।
जय कपीस तिहुँ लोक उजागर॥१॥
राम दूत अतुलित बल धामा।
अंजनि पुत्र पवनसुत नामा॥२॥
महाबीर बिक्रम बजरंगी।
कुमति निवार सुमति के संगी॥३॥
कंचन बरन बिराज सुबेसा।
कानन कुण्डल कुँचित केसा॥४॥
हाथ बज्र अरु ध्वजा बिराजै।
काँधे मूँज जनेउ साजै॥५॥
शंकर सुवन केसरी नंदन।
तेज प्रताप महा जगवंदन॥६॥
बिद्यावान गुनी अति चातुर।
राम काज करिबे को आतुर॥७॥
प्रभु चरित्र सुनिबे को रसिया।
राम लखन सीता मन बसिया॥८॥
सूक्ष्म रूप धरि सियहिं दिखावा।
बिकट रूप धरि लंक जरावा॥९॥
भीम रूप धरि असुर सँहारे।
रामचन्द्र के काज सँवारे॥१०॥
लाय सजीवन लखन जियाए।
श्री रघुबीर हरषि उर लाए॥११॥
रघुपति कीन्ही बहुत बड़ाई।
तुम मम प्रिय भरतहि सम भाई॥१२॥
सहस बदन तुम्हरो जस गावैं।
अस कहि श्रीपति कण्ठ लगावैं॥१३॥
सनकादिक ब्रह्मादि मुनीसा।
नारद सारद सहित अहीसा॥१४॥
जम कुबेर दिगपाल जहाँ ते।
कबि कोबिद कहि सके कहाँ ते॥१५॥
तुम उपकार सुग्रीवहिं कीह्ना।
राम मिलाय राज पद दीह्ना॥१६॥
तुम्हरो मंत्र बिभीषण माना।
लंकेश्वर भए सब जग जाना॥१७॥
जुग सहस्त्र जोजन पर भानु।
लील्यो ताहि मधुर फल जानू॥१८॥
प्रभु मुद्रिका मेलि मुख माहीं।
जलधि लाँघि गये अचरज नाहीं॥१९॥
दुर्गम काज जगत के जेते ।
सुगम अनुग्रह तुम्हरे तेते ॥२०॥
राम दुआरे तुम रखवारे।
होत न आज्ञा बिनु पैसारे॥२१॥
सब सुख लहै तुम्हारी सरना।
तुम रक्षक काहू को डरना॥२२॥
आपन तेज सम्हारो आपै।
तीनों लोक हाँक तै काँपै॥२३
भूत पिशाच निकट नहिं आवै।
महावीर जब नाम सुनावै ॥२४॥
नासै रोग हरै सब पीरा।
जपत निरंतर हनुमत बीरा॥२५॥
संकट तै हनुमान छुडावै।
मन क्रम बचन ध्यान जो लावै॥२६॥
सब पर राम तपस्वी राजा।
तिनके काज सकल तुम साजा॥२७॥
और मनोरथ जो कोई लावै।
सोई अमित जीवन फल पावै॥२८॥
चारों जुग परताप तुम्हारा।
है परसिद्ध जगत उजियारा॥२९॥
साधु सन्त के तुम रखवारे।
असुर निकंदन राम दुलारे॥३०॥
अष्ट सिद्धि नौ निधि के दाता।
अस बर दीन जानकी माता॥३१॥
राम रसायन तुम्हरे पासा।
सदा रहो रघुपति के दासा॥३२॥
तुम्हरे भजन राम को पावै।
जनम जनम के दुख बिसरावै॥३३॥
अंतकाल रघुवरपुर जाई।
जहाँ जन्म हरिभक्त कहाई॥३४॥
और देवता चित्त ना धरई।
हनुमत सेइ सर्ब सुख करई॥३५॥
संकट कटै मिटै सब पीरा।
जो सुमिरै हनुमत बलबीरा॥३६॥
जै जै जै हनुमान गोसाईं।
कृपा करहु गुरुदेव की नाईं॥३७॥
जो सत बार पाठ कर कोई।
छूटहि बंदि महा सुख होई॥३८॥
जो यह पढ़ै हनुमान चालीसा।
होय सिद्धि साखी गौरीसा॥३९॥
तुलसीदास सदा हरि चेरा।
कीजै नाथ हृदय मह डेरा॥४०॥
॥ दोहा ॥
पवन तनय संकट हरन,
मंगल मूरति रूप।
राम लखन सीता सहित,
हृदय बसहु सुर भूप॥
- - - - -
॥ हनुमान आरती ॥
आरती कीजै हनुमान लला की।
दुष्ट दलन रघुनाथ कला की॥
जाके बल से गिरवर काँपे।
रोग-दोष जाके निकट न झाँके॥
अंजनि पुत्र महा बलदाई।
संतन के प्रभु सदा सहाई॥
आरती कीजै हनुमान लला की॥
दे वीरा रघुनाथ पठाये।
लंका जारि सिया सुधि लाये॥
लंका सो कोट समुद्र सी खाई।
जात पवनसुत बार न लाई॥
आरती कीजै हनुमान लला की॥
लंका जारि असुर संहारे।
सियाराम जी के काज सँवारे॥
लक्ष्मण मुर्छित पड़े सकारे।
लाये संजिवन प्राण उबारे॥
आरती कीजै हनुमान लला की॥
पैठि पताल तोरि जमकारे।
अहिरावण की भुजा उखारे॥
बाईं भुजा असुर दल मारे।
दाहिने भुजा संतजन तारे॥
आरती कीजै हनुमान लला की॥
सुर-नर-मुनि जन आरती उतरें।
जय जय जय हनुमान उचारें॥
कंचन थार कपूर लौ छाई।
आरती करत अंजना माई॥
आरती कीजै हनुमान लला की॥
जो हनुमानजी की आरती गावे।
बसहिं बैकुंठ परम पद पावे॥
लंक विध्वंस किये रघुराई।
तुलसीदास स्वामी कीर्ति गाई॥
आरती कीजै हनुमान लला की।
दुष्ट दलन रघुनाथ कला की॥
इति शुभम्
Tags: धर्म-संस्कृति


text:
#संस्मरण #दहेज_मुक्त_मिथिला
#सावनक_संस्मरण
– अंजू झा
अपन संस्मरण साझा करै स पहिने हम अहाँ सबसँ माफी चाहब जे एहि पोस्ट सँ हम किनको धार्मिक भावना केँ चोट नै पहुँचाबय चाहैत छी। ई हमर अपन निजी अनुभव आ विचार थिक तेँ पुनः क्षमा माँगैत हम अपन संस्मरण साझा कय रहल छी।
आत्मसंतुष्टि
बात 2002 केर अइ। हमर पतिदेव ईलाहाबाद मे पोस्टेड छलाह। #सावन के पहिल सोमवारी रहैक। कहलियैन जे मंदिर जायब। ओ तैयार भ’ गेला। पूजाक सब सामग्री ल लेलौं त पतिदेव कहला दूध ल’ लिय’। हम एक पैकेट दूध सेहो ल लेलौं। मंदिर पहूँचलौं। अहाँ सबमे सँ जे प्रयागराज गेल होयब से यमुना तट पर बाबा भोलेनाथ केर मनकामेश्वर मंदिर मे जरूर दर्शन केने होयब। ओही मंदिर गेल रही। भीड़ बड रहैक। पुलिस केर तैनाती रहैत छैक त्योहारक समय में। कहुना क बाबा केर लिंग लग पूजा लेल बैसलौं, लेकिन पूजा सामग्री निकालब आ पूजा करब ओहि सँ पहिने धक्का-मुक्की के बीच नै किछु त कम सँ कम 5 लिटर दूध आ पूजाक फल-फूल-जल-अक्षत हमरहि टा नहि बल्कि ओतय जतेक श्रद्धालू बैसल रहथि सभक ऊपर पड़ल। कतेक मुश्किल सँ पूजा केलहुँ लेकिन दूध जे ल’ गेल रही ओ बाहर पतिदेव लग रहि गेल। आब कि करू? हल्ला एतेक जे बगलो मे कियो नै सुनत। बाबा केँ गोर लगैत माफी मंगैत भिजल-तितल बाहर एलहुँ। पतिदेव सब माजरा बुझि गेलाह, आब फेर सऽ भीतर जा कय बाबा केँ दूध चढाबय के हिम्मत नहि भेल, तेँ वापस आबय लगलहुँ। सरकारी क्वार्टर मंदिर केर लगे मे छल त सोचलौं सांझ मे आयब आ चढा देबैन। लेकिन जखन बाहर निकललौं त एक जरूरतमंद माय केँ ओकर दूधपीबा संतान लेल भोजन मांगैत देखलौं। हम पति-पत्नी एक दोसर केँ देखलहुँ आर ओ दूधक पैकेट अनायास हम ओहि औरत केर कोरा मे दऽ देलियैक। ताहि समय ओहि औरतक आँखि मे जे हम खुशी देखलहुँ ओ हमरा आइयो धरि याद अइ। हम अपन घर एलहुँ, दूध सँ भिजल कपड़ा बदललहुँ। फेर दोसर सोमवारी आयल फेर मंदिर गेलहुँ। दूधो लय गेलहुँ। पछिला बेरुक धक्का-मुक्की केर कारण सकाले गेलहुँ, नीक सँ पूजा केलहुँ लेकिन जखन दूध चढाबय लगलहुँ तँ अपन पैछला हालत आ ओ औरत दुनू याद आबि गेल आर हम बाबा सँ माफी मांगैत सिर्फ़ एक बुंद दूध चढाकय बाहर आबि गेलहुँ। बाहर ओ औरत त नहि भेटल लेकिन दोसर एक वृद्धा केँ ओ दूधक पैकेट दय देलहुँ। ओहो वृद्धा हमरा बहुत रास आशीर्वाद देलैन। हमरा ओकर बाद जे आत्मसंतुष्टि भेटल तकर वर्णन नहि कय सकैत छी। तहिया सँ आइ धरि हम बस बाबा केँ पंचामृत चढबैत छी नहि कि लिटर भरि दूध। हमरा ओतेक शास्त्र केर ज्ञान त नहि अछि लेकिन पूजा-पाठ बच्चे सँ बड श्रद्धापूर्वक करैत एलहुँ हँ। मिथिला केर बेटी छी तैं भोलेनाथ केर पूजा के विशेष महत्व सेहो पता अइ। हमर सभक ओ अराध्य देव छैथ। एहि पोस्ट केर माध्यम सँ हम अहाँ सबसँ पूछय चाहैत छी जे बाबा केर पूजा मे कतहु दूधक धार बहाबय के कोनो विधान छैक की? हमरा जहाँ तक बुझल अइ कि बाबा केर पूजा मे जलाभिषेक होइत छन्हि, नहि कि दूग्धाभिषेक। हाँ पंचामृत केर विधान छैक त ओ एक अर्घा दुध-दही सँ सेहो भऽ सकैत छैक। बाकी अहाँ प्रबुद्धजन जे कही, हमर बात किछू गलत हुए त फेर स हम क्षमा चाहब।